Lazans Proteksyon Sosyal i demann piblik pour vin kolekte peyman a ler\nZofisye relasyon piblik sa lazans, Betty Mondon, ti dir avek Seychelles Nation ki bokou dimoun pa pe al kolekte zot larzan kan bann bis sa lazans i fer peyman dan distrik e ki bann menm dimoun i prefere vin sers zot larzan son lannmen kot lofis Fon Sekirite Sosyal Oceangate House.\n“Kan nou ganny sa bann gran group dimoun ki vin sers larzan kot nou biro anvil, i kree en kantite konzesyon e met presyon lo nou bann staf ki pe okip lezot dimoun ki’n vin la pour fer lezot kalite tranzaksyon,” i ti dir.\n“Nou pe alors demann bann dimoun ki sipoze al sers zot larzan dan distrik, pour fer li kan nou bann bis i pase pou fer peyman.”\nI ti azoute ki laplipar sa bann dimoun ki al sers larzan son lannmen – apre ki bis in pas dan distrik – i bann dimoun ki ganny larzan byennet sosyal konni konman welfare.\n“Nou’n remarke ki lezot dimoun ki ganny larzan dan distrik tel ki bann pansyonner ek bann ki ganny lasistans akoz zot malad, i ase organize dan koleksyon zot larzan,” i ti azoute.\nI ti osi eksplike ki aparti sa mwan, bann dimoun ki pa al sers zot larzan kan bann bis i pase, pou ganny zot larzan nek senk zour apre.\n“Si par egzanp en dimoun i sipoze ganny son larzan le 21 en mwan e i pa’n vin serse sa zour kan bis i pase, nek senk zour apre, savedir le 26, ki i pou kapab pas kot nou lofis pour li kapab ganny son larzan. E si sa senkyenm zour i tonm en zour Sanmdi – kan nou lofis i fermen sa zour – nek son Lendi answit ki sa dimoun pou ganny peye,” i ti dir.\n“Sa i en mezir ki nou pe fer pour esey ankouraz dimoun pour al sers zot larzan dan distrik.”\nSa lazans pe demann bann dimoun ki ganny lasistans byennet pour pa santi zot enkonfortab pour al sers zot larzan dan distrik e ki si i pa posib pour zot al serse sa zour, zot kapab fer laranzman pour en lot dimoun al serse, e ki i anmenn zot kart idantite kan i pe al pran peyman.\nMadanm Mondon ti osi dir ki Lazans Proteksyon Sosyal pe ankouraz bann dimoun ki ganny peyman avek zot pour konsider ouver en kont labank pour ki sa lazans ava fer peyman direkteman dan zot kont.


Kominike Lapolis -Lanmor Msye France Henriette\nMsye Henriette, en biznesmenn, ti ganny atake dan son lakaz obor semen Bel Ombre ant minwi a 1er bomaten Sanmdi le 6 Zen dan en lensidan ki lapolis pe prezimen i en ka mert.\nSwivan serten larestasyon fer pandan wikenn, 3 sispe in ganny anmennen devan lakour yer e tou le 3 in ganny rimann an detansyon legal pour 14 zour.\nParmi sa bann sispe i egalman annan prizonnyen sove Patrick Sopha. Nou ava rapel ki Sopha ti ganny ratrape par lafors sekirite pandan wikenn.\nSa de lezot sispe i en zonm 27-an sorti Beau Bel ek enn 23-an sorti St Louis. Tou le 3 sispe pou repas ankour le 30 Zen.\nAntretan lapolis pe kontiny zot lanket dan sa lensidan trazik.\nLatak ek vol arme\nLapolis in osi raporte ki 2 parmi sa 3 sispe ki ti ganny rimann le 1 Zen an koneksyon avek latak arme e vol kot stasyon petrol Beau Vallon le 27 Me in ganny rimann pour ankor 14 zour.\nSa 3enm sispe li in ganny large san kondisyon.\nSwivan kontinyasyon lanket dan sa ka en lot sispe parkont in ganny arete e sa se Patrick Sopha ki pe rimann li osi ziska le 30 Zen.\nKondannasyon pour kas lakaz e vole\nLapolis in raporte ki Ron Victor, aze 19-an ki reste Anse Royale, in kondann 1-an prizon pour lofans kas lakaz e vole.\nVictor ti ganny arete Zedi le 11 Zen, pas ankour son landmen Vandredi kot i ti ganny sarze.\nApre ki i ti’n pled koupab pour sa lofans, lakour ti rimann li e anvoy yer pour pas santans lo li. Annefe Victor in kondann 1-an pour kas lakaz ek en lot 1-an pour vole, me lakour in ordonnen ki son 2 term prizon i mars ansanm.\nSa menm Victor in fer laplikasyon pour ed legal devan lakour an koneksyon avek en lot sarz kas lakaz e vole ki ti arive Sweet Escott Mardi pase pandan lannwit. Swivan lanket dan sa enn ka, tou propriyete in fini ganny rekipere par lapolis. Sa lofans i anmenn en kondannasyon mandatwar 5-an prizon.\nSa 3 akize Somalyen ki ti ganny arete le 2 Me an koneksyon avek aksyon piratri dan lanmer Sesel osi byen ki sa 11 lezot ki ti ganny arete le 4 Me pour lapes ilegal ek posesyon aminisyon in repas ankour yer kot zot in reganny rimann pour ankor 14 zour.\nTou le 14 zonm pou repas ankour le 30 Zen.\nLapolis in raporte ki en zonm 31-an sorti Anse Aux Pins in ganny rimann koman sispe dan en ka labi seksyel. Viktim sa lensidan i en madanm 35-an ki egalman sorti dan sa menm distrik. Lensidan ti ariv Sanmdi apremidi e sa sispe ti ganny arete son menm zour aswar. I pou repas ankour Vandredi le 19 Zen.\nEn zonm 21-an sorti Plaisance in ganny rimann prizon Montagne Posee ziska le 30 Zen koman sispe dan plizyer ka vol ki’n arive dan distrik Mont Fleuri tou dernyenman.\nSa zonm, ki ti ganny arete Dimans, i annan osi lofans bles son kanmarad ki’n ganny anrezistre kont li.


Ledikasyon Konsonmater-Konsonmasyon disel ek son lefe lo lasante\nI annan bokou prodwi lo marse ozordi e souvannfwa nou ganny enflianse par serten lavertisman e menm par lenflians nou menm nou konsonmater ler nou dir avek lezot konsonmater ‘seye mon dir ou sa i bon’.\nByensir nou war bokou lenvansyon bann nouvo prodwi. Pli ki nou marse i ganny anvair par sa bann nouvo prodwi pli nou lasante i dan risk.\nOzordi nou war bokou bann maladi kronik ki pe atak e menm detri nou konsonmater.\nSa bann maladi i detri nou dousman dousman ki ou pa pe ni menm konnen lekel, ki ler e akoz.\nSa i akoz i annan bokou keksoz ki nou manze ki annan move lefe lo nou lasante menm si dan nou labous son gou i parfe.\nAnnou pran sa nesesite enportan dan nou lakwizin (parey dikton i dir) ki apel disel. Wi se disel ki donn bon gou dan manze e menm bokou fwa nou manz li avek en pti mang ver, zoranz ou nenport egrer.\nEski nou konnen ki disel i kontribye en gran parti lefe negativ e lakoz pour ensit maladi kardyovaskiler (malad leker ….). En dimoun i sipoze manz mwens ki 5 granm disel par zour.\nAnnou pran en pti letan e gete ki kantite disel nou konsonmen dan en zour e ki lefe sa i kapab annan lo nou lasante. Kote nou konsonm disel dan lazournen. Annou get tou sa ki nou manze ki kantite disel i annan ladan. Legzanp dan sosis, dan burger, dan chips, dan fromaz. Kan nou manz bann salezon, kan nou azout disel dan manze, lalis i long. Nou osi konnen ki i annan bokou dikton lo disel legzanp, kan ou ganny lavenn redi oubyen kranp, zot dir ki napa ase disel dan lekor, parmi lezot …….. disel i donn lefwa blan.\nI kler dapre lasante ki nou pe konsonm tro bokou disel e sa i pa bon pour nou lasante e i kapab detri nou lavi. Lorganizasyon konsonmater enternasyonal in pibliy en dokiman ki averti nou ki nou pe manze a nou prop risk, fodre nou fer atansyon.\nNatcof li i pe demann tou konsonmater pour agrandi zot konnesans lo konsonmasyon disel, lir byen bann letiket lo prodwi pour zot war ki kantite disel i annan dan bann prodwi.\nKonsonmater nou lavi i depan lo en bon lasante e nou lasante parmi lezot keksoz i depan bokou lo sa ki nou konsonmen e lo sa ki nou manze. Annou diminy lakantite disel ki nou manze pour amelyor nou lasante.\nNatcof i osi lans en lapel avek bann prodikter pour zot pli rezonnab dan la kantite ek kalite disel ki zot met dan zot prodwi.\nSi disel ti ganny itilize pour prezerv prodwi manze ozordi resers i montre nou ki i pa bon pour lasante.\nParan edik zot zanfan lo konsonmasyon disel e evite aste prodwi ki annan tro disel akoz zot pe met lasante zot zanfan dan risk a en staz tre zenn.


Mesaz Prezidan James Michel alokazyon Lafet Travayer le 1 Me-‘Travay dan linite e avek plis prodiktivite’\nIn osi demann tou Seselwa pour nou mazin nou bann frer maren ki pe ganny detenir koman otaz par pirat dan pei etranze.\n“Nou partaz soufrans zot fanmiy. Nou priye ki zot reini avek zot fanmiy isi Sesel o pli vit posib,” Prezidan Michel i dir dan son mesaz.\nTeks entegral mesaz Prezidan i lir koumsa:\n“Lafet Travayer, le 1 Me sa lannen i spesyal.\n“Nou pe mark sa gran lokazyon anba tenm Koste Travayer Seselwa, Ou Kontribisyon i Enportan. “Sa i relye avek tenm nasyonal Koste Seselwa. I demande ki tou travayer i ini, plis ki zanmen avan, pour mye fer fas avek defi ki nou pei ek lemonn pe rankontre.\n“Si nou’n reisi anmenn en devlopman rapid dan nou pei dan sa 30enn dernyen lannen, sa se akoz pep Seselwa ti koste, siporte par en lafors travayer ini e for.\n“Sityasyon dan lemonn ozordi i demande ki nou transform nou pei, pour fer nou vin en nasyon pli modern, rezilyan e pli prodiktif. Nou’n komanse sa prosesis, e lemonn pe apresye nou zefor. Lemonn pe vwar, ankor enn fwa, ki ler Seselwa i koste, nou fer keksoz eksepsyonnel. E zot pare pour kontinyen ankouraz nou lo sa bon semen. Nou fek viv sa. E pour sa, ankor enn fwa mon remersye tou travayer pour anmenn zot fanmiy, e zot pei, lo sa semen progre.\n“Le 1 Me i nouvo lokazyon pour demande ki sak Seselwa i fer son par koman en travayer, e pran en lanplwa. Se travay ki anmenn prosperite pour nou koman endividi, pour nou fanmiy ek prosperite pei.\n“Nou pou reisi ariv lo en pli o standar lavi ek krwasans ekonomik selman si nou travay dan linite, avek plis prodiktivite. Se travayer ki prodwi keksoz e donn servis, pour ki lekonomi i fonksyonnen e pour popilasyon zouir sa o standar lavi.\n“Sa lannen Lorganizasyon Enternasyonal pour Travay pe mark son 90enm lanniverser. I pe met lanfaz lo travay desan. Isi Sesel nou’n fer bokou progre kot i konsern drwa travayer, sekirite en reveni, kreasyon lanplwa ek proteksyon sosyal pour lafanmiy.\nI annan en sistenm saler minimonm ki’n entrodwi e mon panse tou anplwayer pe aplike. Napa en travay ki pli enportan ki en lot. Annou profite pour fer nenport ki kalite travay pour nou devlopman personnel ek progre pei.\n“Tenm Koste Seselwa i prezant en lot loportinite pour annan pli bon dyalog ant travayer ek anplwayer. Annou servi bann prosedir ki anplas pour anmenn plis larmoni, e ki annan plis konsiltasyon dan landrwa travay.\n“Le 1 Me 2009, ler nou al legliz e pandan bann moman rankont, annou mazin nou bann frer maren ki pe ganny detenir koman otaz par pirat dan pei etranze. Nou partaz soufrans zot fanmiy. Nou priye ki zot reini avek zot fanmiy isi Sesel o pli vit posib.\n“Mon swet tou travayer bonn fet, e bon repo. Ki Bondye i kontinyen donn nou lafors ek lasazes.


Minis lagrikiltir i klarifye komosyon kot labatwar le 2 Novanm - Seychelles Nation\nMinis lagrikiltir i klarifye komosyon kot labatwar le 2 Novanm | 11 November 2020\nLazans Lagrikiltir pa ti dwa lakonpannyen Ferox pour loperasyon labatwar letan sa problenm ti leve avek bann prodikter zannimo le 2 Novanm me plito ti en mank kominikasyon ant operater ek son bann kliyan ensi ki operater avek Lazans Lagrikiltir, Minis Flavien Joubert in eksplike letan i ti pe reponn en kestyon irzan lo sa size dan Lasanble yer bomaten.\nMinis Joubert i dir ki dapre rikord ki zot annan, Ferox ti’n ganny peye tou le mwan e Lazans Lagrikiltir ti’n fini pey li en sonm 2.3 milyon roupi depi konmansman lannen e dernyen peyman ti’n ganny fer le 20 Oktob.\nMe Minis Joubert i dir ki ti annan kantmenm lezot peyman pour bann lezot servis parey pour manze zannimo ek hatchery ki pa ti ankor ganny peye e son minister pe fer le neseser pour rektifye sa osito posib.\nTi manm elekte pour Grand Anse Mahé, Waven William, ki ti’n demann sa kestyon Minis pour Lagrikiltir, Sanzman Klima ek Lanvironnman.\nMsye William ti anvi en leksplikasyon lo sa size prodikter lavyann e lakonpannyen Ferox ki administre labatwar Le Rocher e bann problenm ki ti leve.\nMinis Joubert in dir avek Lasanble ki Ferox i en lakonpannyen prive ki pe zer labatwar Le Rocher depi 2012 e sa labatwar i annan en kapasite pour touy anviron 60 koson par zour e bann kliyan ki enkli bouse ek lezot prodikter zot bezwen boukte pour kapab fer touy zot zannimo.\nSa i akoz i annan zour spesifik ki bann zannimo ki enkli poul ek koson i ganny touye.\nMinis Joubert ti fer resorti ki ozordi i kout labatwar 500 roupi pour touy en koson e ladan 200 roupi i ganny peye par kliyan e 300 roupi i ganny sibvansyonnen par Livestock Trust Fund. Sa loperater labatwar i reklanm sa sibvansyon 300 roupi avek Lazans Lagrikiltir lo en baz regilye. Le 27 Oktob Ferox ti enform son bann kliyan dan en let ki aparti le 1er Novanm 2020 pou annan en sanzman dan fason ki sa bann kliyan i pey kou labatwar.\nDapre sa let bann kliyan pou bezwen pey 500 roupi pour sak zannimo letan zot met lapwentman pour touy zot koson.\nDapre management Ferox enn bann rezon akoz zot in met sa mezir anplas i akoz plizyer kliyan pa respekte zot lapwentman e a plizyer repriz zot pa vini e sa in fer ki lakonpannyen in fer bann depans initil.\nLe 2 Novanm, premye zour ki sa mezir ti vin anfors, sa zour Ferox ti annan komann pour touy 45 koson sorti kot bann prodikter ki ti’n deza pey zot 500 roupi e rezerv zot plas pour sa zour. Sa bann zannimo ti ganny touye sa zour. Me dapre Ferox ti annan en group kliyan ki ti’n vin kot labatwar san ki zot ti’n fer okenn rezervasyon e okenn peyman pour touy zot koson e sa ti kre sa komosyon parey piblik ti vwar dan nouvel.\nMinis Joubert i dir bann prodikter ti’n fini ganny enformen atraver sa let ki management labatwar ti’n anvoy kot zot. I ti fer resorti ki bann kliyan ki zot zannimo ti ganny touye sa zour ti’n fini pran kont sa nouvo mezir sorti kot Ferox. Minis Joubert ti osi enform Lasanble ki napa sanzman dan pri pour touy koson kot labatwar. I dir ki avek sa nouvo formil sa kliyan i pey sa sonm antye e apre i al reklanm sa diferans 300 roupi avek Lazans Lagrikiltir.\nMinis Joubert i dir son minister i an diskisyon avek Ferox avek bi adres bann defayans ki’n leve e osi pour amelyor relasyon avek bann kliyan ki enkli bouse e bann prodikter.\n«Nou rekonnet ki sa bann retar dan peyman pour bann lezot servis in kapab enfliyans management labatwar pour pran sa desizyon,» Minis Joubert in dir. Me in osi dir zot in fini zwenn avek management Ferox e asir zot ki tou pe ganny fer pour rektifye bann problenm kominikasyon.\nMinis Joubert i dir ki dan kour term son minister in fini zwenn ek Ferox pour diskit bann retar peyman, amelyor prosedir e donn bann kliyan lenformasyon kler lo fason servis labatwar i fonksyonnen.\nDan mwayen term ek lon term Minis Joubert i dir son minister i bezwen adres sa size kapasite labatwar pour satisfer bezwen tou prodikter lavyann. I’n fer resorti ki in fini demann departman lagrikiltir pour fer en revi bann bezwen pour labatwar dan pei, pour tou bann kalite lavyann ki prodwi lo Mahé, Praslin ek La Digue.\n«Sa i enportan akoz i deza annan labatwar prive e mon’n ganny lendikasyon ki i annan ankor lentere pour etabli lezot labatwar. Apre sa letap nou ava kapab met en propozisyon avek gouvernman lo bann lenvestisman priyorite pour labatwar,» Minis Joubert in dir.\nI’n azoute ki sa revi pou finanse atraver Livestock Trust Fund e i ekspekte konplete ver lafen sa lannen.


Lapolis pe raporte ki de zonm in ganny arete e pas devan lakour Mazistra ozordi Mardi le 16 Zilyet apremidi kot zot in ganny sarze. Dan en premye ka kot en zonm 30 an ki reste Corgate Estate, ti antre dan en laboutik e vol serten marsandiz e al avek. Sa marsan ti vwar sa aksyon plitar ler I ti pe revi son Kamera ki dan son laboutik e lensidan ti ganny raporte avek lapolis. Sa garson ti ganny prezante ankour lo sarz Vole.\nDan en lot ka en zonm 36 an ki reste Les Mamelles ti ganny vwar granmaten dan zanmerant lekol Mont Fleuri Sekonder avek en mask dan son figir e it ti arme avek en dagger e en kouto. Sa zonm ki ti ganny vwar par zofisye lapolis ki ti lo patrol, ti ganny arete e prezant ankour pou Posesyon zouti danzere e Rogue and Vagabond.\nLakour in larg toulede sispe lo en bail Rs5000 e zot bezwen raport kot stasyon lapolis de fwa par semen. Toulede sispe I annnan rikord pou bann tel lofans kot zot in menm deza fer prizon.


Lapolis pe fer lanket dan lensidan kot en zonm 42 an ki reste Pointe Conan in ganny raporte manke lo en voyaz lapes.\nSa peser Jimmy Barrack ki ti lo bato apele ‘Friento’ tin kit Mahe le 5 Zen pour en voyaz 10 zour lapes e abor ti annan ankor 2 manm lekipaz avek en patron ki fer 4 zot antou.\nDapre rapor ti le 7 Zen ver 6er bomaten ki sa 3 lezot manm lekipaz ti dir ler zot ti leve apre ki zot tin mouy bato pou repose son lavey zot ti dekouver ki Jimmy pa ti abor e la zot ti sey fer kominikasyon atraver zot sistenm VHF pou lasistans.\nApre sey rod Barrack annatandan pou plis lasistans ki pann ariv kot zot, kaptenn ti deside retourn Mahe e an retournen etablir kontak avek propriyeter bato atraver telefonn portab pou enform lo sa sitiasyon kot deswit apre lapolis ti ganny notifye.\nGuard lakot e Air Force I dir ki zot ti kapte signal detres sorti kot sa bato e menm vwar sa bato me kominikasyon avek kaptenn pa ti en sikse.\nSa bato ti ariv Mahe le 9 granmaten, Lanket I an progre dan sa ka.\nLoperasyon resers lo zil Silwet I arete.


Larepons Dirizan bann Zafer Gouvernman dan Lasanble Nasyonal, Marie-Louise Potter, lo diskour Bidze -‘Annou demann sa ki pli gran pour protez nou pei’\nAnkor enn fwa, Lasanble Nasyonal i zwenn dan sa gran randevou anyel pour egzers enn nou pli gran responsabilite konstitisyonnel, e sa se aprouvasyon bidze pei pour sa nouvo lannen.\nAnkor enn fwa nou dir mersi pep Seselwa ki’n elekte sa 5enm Lasanble Nasyonal, ki annan sa responsabilite inik pour aprouv resours finansyel ki nou gouvernman i bezwen pour kontinyen pran swen avek nou pep pour en nouvo lannen.\nResponsabilite inik, me osi possibilite inik ki sa 5enm Lasanble in gannyen depi nou 3enm Repiblik pour fer sa deba lo bidze nou pei dan en latmosfer pli kalm, kot napa konfrontasyon politik tirayman.\nAvek latet pli poze, e san nesesite reazir fas a okenn latak personnel ek distorsyon bann fe ki’n malerezman karakteriz bann deba presedan, sa 5enm lasanble i merit sezi byen sa nouvo loportinite e sa nouvo latmosfer deba pour edik nou pep lo vre merit Bidze 2012 ki Vis-Prezidan in prezant avek lepep Seselwa.\nSa 2 zour deba ki pou swiv lo sa bizde i merit enn ki edik e enform nou pep lo konteni sa bidze, ki ekspoz dan en fason kler e dan en langaz senp progre ki nou lekonomi in fer 3-an apre reform, menas ki lanvironnman ekonomik enternasyonal, sirtou Lerop, i kontinyen poze pour nou pti lekonomi, reveni e depans ki pei pou fer lannen prosenn, mezir ki pe entrodwir pour tenir sa ki pli feb, loportinite pour bann ki anvi e kapab al pli lwen e travay ki i annan devan nou koman en nasyon.\nEn bidze pridan\nMsye Speaker, pour mwan Bidze 2012 i enn ki pridan e ki pran ka avek bann ki pli dan bezwen.\nDan en moman kot lekonomi lemonn pe ralenti, kot Lerop -- ki nou marse prensipal tourism -- i dan kriz, kot pri petrol ek pri manze i kontinyen ogmante, kot piratri i kontinyen ravaz nou lanmer, e kot nou laliny aeryen nasyonal, Air Seychelles, nepli kapab kontinyen anvol pli o e pli lwen, zis en bidze ki pridan ki pou kapab soutenir e batir lo sa krwasans ekonomik ki nou’n reisi akonpli okour sa 3-an reform ki nou’n antreprann, anmenmtan ki nou kontinyen soutenir nou pep e prepar nou pour plis movetan.\nSan en politik ekonomik pridan nou pa pou kapab protez nou pep kont bann sok eksteryer ek son bann lefe advers ki nou deza pe komans resanti avek pri lavi ki pe ogmante.\nMsye Speaker, fodre zanmen nou les nou pei glis ankor kot nou ti sorti an 2008, letan kriz finansyel Lanmerik ti agrav nou difikilte ekonomik entern, e met nou lo bordaz en presipis, kot zis bann ki ti brav e leker ti for ki ti kapab tenir lasaler lakwizin sa lepok.\nFodre zanmen nou les nou glis ankor dan sa lepok, kot serten nou pe bliy tro vit, kot ti napa forex, kot black market ti rule, kot serten komodite ti rar e kot lake pour aste ti pe vin en fason viv.\nSa lepok, kot rezerv nou pei ti’n ariv a en nivo kritik, kot nou det nasyonal ti ensoutenab, kot konfyans pour envestir dan lekonomi Sesel ti rar, malgre tou kalite konsesyon ek egzanpsyon ki nou met lo tatab.\nMsye Speaker, fodre zanmen nou oubliy sakrifis ki nou tou nou’n bezwen fer pandan sa 3-an ki’n pase, pour reisi redonn nou pei kredibilite ekonomik ki pe kontinyen etonn kominote enternasyonal.\nPour reisi akonplir en nivo krwasans ekonomik 5% pour 2011 e fer grosi rezerv nou pei ki ozordi i 268 milyon dolar -- ki ekivalan 2.4 mwan valer enportasyon, sorti mwens ki en semenn valer enportasyon an 2008 -- i laprev distans ki nou’n sorti e sakrifis ki nou’n bezwen fer ansanm.\nPour reisi redwir nou det eksteryer e domestik – sorti 128% nou GDP an 2008 pour vin 84% nou GDP an 2011 -- i laprev ki nou pei in dan bon lanmen e i lo bon semen.\nNou lo semen atenn en sirplis bidzeter 565.6 milyon roupi, oubyen 4.5% GDP, pour sa lannen, sa, malgre ki nou’n anan 2 bidze siplemanter e de eleksyon e malgre ki nou’n bezwen envestir dan 7 masin desalinasyon a en kou 176 milyon roupi, pour donn nou pep delo dan lasesres ki’n prolonze e, malgre ki nou’n bezwen siport Air Seychelles finansyelman a en kou 445 milyon roupi ant Oktob 2010 e Desanm 2011.\nTousala Msye Speaker, i laprev ki nou gouvernman in reisi mentenir en disiplin e polisi fiskal tre pridan menm si i kontinyen ganny akize pour gaspiyaz, koripsyon, labi ek move zesyon resours pei …\nMsye Speaker, en revi lo diferan sekter nou devlopman i osi montre ki pandan 2011 nou’n fer byen dan serten sekter, tel ki tourism, sekter kle e pli gran anplwayer nou lekonomi, ki ekspekte ogmante par 11%.\nMalgre move piblisite ki serten i kontinyen fer lo Sesel atraver Facebook e dan papye e, malgre move labous ki serten i swete lo STB, mon dir “chapeau” avek lekip STB e tou bann partener kle dan lendistri tourism ki pe montre nou benefis ki nou kapab gannyen letan nou aret manz kanmarad pour rezon politik e nou travay ansanm pour nou sel Sesel.\nSeselwa in kontinyen envestir dan sa sekter touris, kot lakantite lili in ogmant par 4.6% dan premye sis mwan, e mem si sif i montre ki ozordi i anan 132 guest house Seselwa, 118 car hire Seselwa, 48 restoran Seselwa e 84 bato charter Seselwa, nou kontinyen tande ki bann Arab pe pran tou biznes Sesel.\nMsye Speaker, sekter offshore in osi fer en profi 9 milyon roupi parlao lannen presedan e lakantite lakonpannyen ki anrezistre Sesel i ekspekte ariv 100 mil sa lannen.\nMenm si serten in selebre akoz Sesel in ganny warning pour ganny “black listed” koman en tax haven akoz lalwa ki gouvernman ti’n fini drafte pour adres size disclosure of information pa ankor ariv devan lasanble, mon ti a kontan asir bann pei konsernen ki nou lasanble pou aprouv sa lalwa letan i vin kot nou tre byento.\nAn retour, nou ti a kontan demann sa bann ki pe konplent ki nou oule war plis fairness dan sekter offshore e parey Franse i dir “noblesse oblige”.\nNou ti a kontan si sa lord ki zot oule nou mete kot nou i osi ganny mete dan bann zirisdiksyon offshore tel ki Monaco ki en teritwar Franse, British Virgin Islands en teritwar Angle, Delaware Lanmerik, zis pour donn enn de legzanp.\nNou pare pour kontinyen met lord se nou, me nou enplor zot pour zot osi met en morso lord dan sa dezord ekonomik ki pe ariv tro souvan se zot, e ki pa pe zis menas bann pti lekonomi parey Sesel me lekonomi global osi.\nMsye Speaker, lanplwa formel pour premye lanmwatye 2011 – setadir lakantite dimoun ki’n antre travay -- in ogmante par 11% e saler mwayenn li a son tour in ogmant par 14%.\nLa mon akey lanons minis pour reviz minimum wage e anons en logmantasyon saler pour soulaz bann ki saler i pli ba dan sekter piblik.\nMon konnen ki laplipar anplwayer dan sekter prive, ki pe deza pey saler ki parlao minimum wage, pou fer zot mye pour swiv legzanp gouvernman an sa ki konsern logmantasyon saler bann ki pli ba, dan la mezir ki soutenabilite zot biznes i permet.\nSa lanons i montre ankor enn fwa ki nou gouvernman i reste angaze anver byennet travayer, enn bann prensip debaz ki nou parti pa pou zanmen sede menm dan moman difisil.\nI malere ki parfwa, lopilans i fer nou bliye kote nou sorti e ki kantite nou parti in lite pour bann drwa, dignite ek sekirite ki ozordi tou travayer Seselwa i annan.\nMsye Speaker, drwa travay, drwa saler minimonm, drwa overtime, drwa konze anyel, drwa konze maternite e konze maladi: drwa konpansasyon, drwa pansyon retret … tousala pa’n zis ariv par laverti, me i fri en travay e en lalit long ki zenerasyon lepep presedan in komanse, e ki zenerasyon lepep ozordi pe kontinyen.\nE tan ki Parti Lepep i la, nou pou fer sir ki personn pa zwe avek sa bann drwa e nou pou kontinyen get dan welfare sa ki pli vilnerab an premye, ofir e anmezir ki nou gato nasyonal i grosi, tel parey in leka pandan 2011.\nDan sa konteks, nou akey bann logmantasyon ki Vis-Prezidan in anonse pour bann carers, pansyoner e tou bann benefis statiter, ki tonm anba sekirite sosyal apartir mwan prosen.\nMe anmenmtan ki nou gouvernman i pran swen avek bann vre vilnerab e fer sir ki bann anplwayer i respekte drwa ki tou travayer i annan ozordi, nou bezwen vin pli egzizan pour ki travayer osi i pran son responsabilite e montre disiplin e lwayote dan travay.\nEn travayer ki kapab me ki refize travay, ki mank travay akoz labi lalkol, ki oule anmenn tou son problenm personnel dan travay, ki refize pran lord avek son siperyer, ki pa kapab travay avek lezot travayer, e ki annan en move latitid, pa kapab ekspekte ki minister lanplwa pou kapab defann li letan i ganny dismis, pa kapab ekspekte ki welfare pou kapab asiste li e pa kapab konplent si demen i war en etranze pe travay dan son plas.\nDan sa nouvo lanvironnman ekonomik, drwa e responsabilite travayer i bezwen mars ansanm akoz si sakenn i bos en kote nou lekonomi pou savire.\nLapes ek piratri\nMsye Speaker, menm si nou’n fer byen dan sa bann sekter ki mon’n mansyonnen pli boner, nou sekter lapes, ki 2enm pilye nou lekonomi, in ganny severman afekte avek sa fenomenn piratri. Nou’n rikord en rediksyon alarman dan lakantite pwason ki ganny atrape dan nou delo, pa zis dan lapes artizanal, me egalman semi endistriel e endistriel.\nPar egzanp, zis dan lapes artizanal kot preski tou nou konsonmasyon lokal i sorti, lakantite pwason ki ganny lapes in sorti 4500 tonn an 2008 pour ariv 2500 tonn an 2010. Si sa sityasyon i kontinyen, byento pwason pou vin lor Sesel telman i pou rar e ser pour aste.\nSa i en sityasyon ki trakasan e nou pep pe perdi tou nou pasyans.\nMenm si Sesel in revey kominote enternasyonal lo sa size e i kontinyen mobiliz resours e sanpyonn lalit kont piratri dan sa parti Losean Endyen, kot de tyer komers petrol e lanmwatye komers global i traverse, i kler ki sa fleo, ki serten ti kwar ti en problenm Sesel e Losean Endyen tousel, in vin bokou pli gran ki nou e in vin en defi pour kominote enternasyonal.\nNou antyerman siport lapel Prezidan Michel pour demann lentervansyon kominote enternasyonal pour enn fwa pour tou met en lord dan sa dezord ki ozordi i annan Somali, e ki sours piratri lo lanmer.\nSesel pa kapab kontinyen pey lepo kase pour sa dezord ki pa nou ki’n kree an Somali. Ozordi, letan zot pe tatonnen pour entervenir, petet, parey bokou i kwar, Somali napa delwil parey Irak, Lalibi ek Iran, i annan en leson pour nou tire dan tousala.\nParfwa letan ou ranplas en swadizan diktater Afriken avek en poupet son vre met, se sa ki ou ranmase.\nMsye Speaker, nou pa pou kapab kontinyen espere pour leternite ziska ki lord i ganny finalman mete an Somali.\nNou bezwen sanz taktik pour deal avek sa nespes reken anvaisan ki pe pran nou otaz se nou.\nNou lasanble i siport antyerman demars Prezidan Michel pour arm nou bann bato lo lanmer, malgre ki sa i kont serten regilasyon maritim enternasyonal.\nSi bann Gurkhas i ganny maldemer parey serten pe dir, les li. Dokter a donn zot pilil kont maldemer pour komanse ziska ki zot ava vin mir lo lanmer parey nou bann peser.\nNou bezwen deal avek sa bann reken de lapat labamenm dan kannal, olye trenbal zot isi kot nou bezwen apre donn zot take-away ek delo mineral, pandan ki nou bann otaz Seselwa i manz kabri bwi laba an Somali, parey Kaptenn Roucou i ekrir dan son liv.\nMsye Speaker, mon regrete si mon langaz lo sa size pirat in tro fran, me pour mwan, souverennte nou pei e lavi e sirvi nou Seselwa i depas tou frontyer ladiplomasi.\nEn lot sekter ekonomik ki’n malerezman bezwen fer en laterisaz dirzans pandan sa lannen se Air Seychelles. Bokou in ganny dir lo sa size. Serten dokter konn tou lo Facebook e dan papye in lans en kantite lensilt ek lakizasyon lo dirizan nou pei e lo serten endividi ki zot idantifye koman lakoz sa problenm Air Seychelles, menm si nou tou nou konn bann realite ki pe afekte lendistri aeryen ozordi, pa zis Sesel me globalman. Par egzanp, dan larezyon, nou konnen ki Air Mauritius e Air Austral zot osi zot dan problenm e zot profi in redwir par 6.3 milyon Ero e 20 milyon ero respektivman dapre zot zournal lokal.\nNou konnen ki American Airlines, ki pli gran carrier Lanmerik, pe deklar fait, dapre The Economist date Novanm 2011 , e King Fisher, 2enm pli gran carrier prive dan Lenn, i osi dan gran problenm dapre Economic Times of India resaman.\nMsye Speaker, sa ki mon pa konnen sepandan se, si dan sa bann pei se zot prezidan, bann Arab, IMF ou sef egzekitif ki pe ganny blanmen pour sa bann problenm parey nou pe tande isi dan ka Air Seychelles.\nSi nou oule konnen akoz gouvernman in ouver nou lespas aeryen avek lezot avyon pour vin Sesel, malgre sa in kapab afekte Air Seychelles, demann bann lafors trankil dan lendistri tourism sa bann kestyon swivan:\n1) Akoz zot kwar ki Air Seychelles, menm avek lavantaz vol direk Lerop kot mazorite nou touris i sorti, pa ase pour ranpli zot bann lili ?\n2) Akoz zot kwar ki Air Seychelles pa kapab anmenn ase touris pour ranpli zot restoran, lwe zot loto, oubyen zot bato charter, e, Msye Speaker, demann bann ki en lepok ti kont tou form monopoli Sesel e ki ti oule war plis konpetisyon, enkli konpetisyon ziska dan lezer, ensi ki bann ki zanmen in aret batonn sa lakonpannyen menm letan i ti pe fer byen ?\nMsye Speaker, si nou oule konnen akoz, avek sa konpetisyon ki nou’n rode, gouvernman pa kapab kontinyen soutenir Air Seychelles finansyelman, demann Minis Finans e i a eksplik nou ki konsekans sa pou annan lo sa lekonomi ki nou pe sey swannyen pour nobou kapab swanny nou tou.\nMsye Speaker, si nou oule konnen si in annan okenn frod ki’n pase dan sa lakonpannyen, oubyen nou annan laprev ki montre kwa ki’n arive, vin devan. Komite finans dan Lasanble e lakour i la pour sa.\nMalerezman ozordi Sesel, letan en keksoz i al mal oubyen kek maler i arive, olye koste pour rod vre solisyon, serten i pas zot letan “witch hunt” e rode lekel ki zot pou ensilte, akize e kondannen “menm avan zize”.\nOzordi, dan Sesel, nou annan tro bokou dimoun ki’n vin ekspert dan tou keksoz e, an partikilye, ekspert dan tou sa ki mars mal. Ekspert dan akize, egzazere e dramatize.\nSa i legasi 18-an en politik saboule ki war zis keksoz ki mal, ki’n ganny propaze dan nou pei o non lademokrasi e liberte, ki’n mark sa zenerasyon ozordi e ki pou selman kapab ganny sove atraver en vre renesans moral.\nPour bann staf Air Seychelles ki’n reste touzour lwayal avek Sesel e ki pe ganny afekte par sa sityasyon, nou swete ki sa rescue package ki Vis-Prezidan in anonse, i soulaz soufrans ek lensertitid ki nou konnen zot pe traverse dan sa moman difisil.\nNou salye langazman personnel Prezidan Michel pour demann bann laliny aeryen Arab ki pe operate Sesel pour abzorb bann staf ki pe ganny afekte …\nNou siport tou demars ki pe ganny fer pour fasilit zot redeplwayman, oubyen lantrennman dan en nouvo sekter lanplwa, e nou demann tou biznes Seselwa ki kwar dan travayer Seselwa pour donn en koudmen zot osi.\nNou pou fer sir ki bann langazman ki nou pe aprouve dan sa bidze i ganny onore par bann ki’n ganny konfye sa responsabilite pour diriz sa tranzisyon difisil e delika.\nNou reste optimis ki Air Seychelles pou sorti pli for apre sa tanpet ki i pe traverse, zis parey Sesel in sorti pli for apre sa tanpet ekonomik ki ti tap nou an 2008 e ki nou’n sirmonte ansanm koman en nasyon.\nPerspektiv ekonomik 2012\nMsye Speaker, deza nou perspektiv ekonomik pour 2012 i endike ki nou lekonomi pou reste pozitiv, malgre lensertitid ek resesyon prolonze Lerop, ki OECD in dekrir koman enprediktib.\nEn krwasans ekonomik 4% in ganny prevwar, nou GDP i estimen pour depas 1 bilyon dolar sorti 965 milyon dolar ozordi, e gouvernman pe estimen ranmas 5 bilyon roupi an term reveni.\nNivo lenflasyon i ekpekte redwir pour ariv 3.5% e nou rezerv i ekspekte ogmant ankor pour ariv 283 milyon dolar ki pou ekivalan 2 mwan edmi valer lenportasyon.\nSe “against sa background” ki Vis-Prezidan in prezant Bidze 2012 pour en sonm 4.8 bilyon roupi, ki reprezant 35.3% nou GDP.\nLobzektif sa bidze i vize denouvo ver konsolidasyon nou baz finansyel pour fer en sirplis primer 642 milyon roupi, kontinyen enplimant progranm sosyal Parti Lepep, envestir dan bann proze e lenfrastriktir piblik pour siport nou krwasans ekonomik e amelyor lavi nou sitwayen, e onor nou bann obligasyon anver repeyman nou det.\nAnkor enn fwa, ledikasyon ek lasante nou nasyon i pran pli gro morso sa bidze. Sa i reflekte langazman en parti ki’n touzour reste senser avek sa prensip ki en zanfan Seselwa i devret ganny tou loportinite pour li vin sa ki i kapab e anvi vini dan lavi, pe enport son kouler lapo ou stati son fanmiy.\nPour lannen ki vini, bidze pe prevwar 657 milyon roupi pour Minister Ledikasyon, 107 milyon roupi pour letid iniversiter, 11 milyon roupi pour training fund, 3.8 milyon roupi pour alawenns etidyan pos-segonder e 20 milyon roupi pour kouver fre bis pour etidyan.\nSi ou diviz tou sa bann sif par lakantite zanfan ek edidyan Seselwa ozordi, ou pou war ki kantite ki pe ganny envestir dan sak zenn Seselwa zis pour ledikasyon tousel dan sa bidze.\nMon mesaz pour nou zenn ozordi ki’n ne dan later mou, servi byen sa bann loportinite ki nou paran e gran paran pa ti kapab gannyen e pa les personn trenn zot dan move semen.\nEkout ou paran e ou ansennyan si zot oule al lwen dan lavi. Pran letan pour grandir e parey Prezidan Michel ti dir le 16 Novanm, aprann apresye tou sa dibyen ki annan ozordi dan nou pei olye koz zis lo sa detrwa keksoz ki mal e ki nou bezwen aranze.\nMsye Speaker, en sonm 487.8 milyon roupi pe ganny prevwar pour lasante nou nasyon, ki reprezant en logmantasyon 37 milyon roupi lo bidze lannen pase.\nMon’n realize ki menm si nou pe fer tou sa bann envestisman, nou pa pou zanmen arive satisfer demann en pep ki’n devlop sitan vit, ki ekspektasyon i sitan o, e ki pe soufer avek bokou maladi afliyans -- tel ki dyabet, tansyon, kanser, aksidan, presyon, eksetera -- ki normalman asosye avek pei devlope. Menm si nou pou kontinyen batonn Minister Lasante, batonn bann dokter, ners ek travayer lasante, zot pou reste bann imen ki anan limit parey nou tou e zot pa pou nobou fer okenn mirak kan i tro tar.\nMon atriste letan mon war lakantite lavi ki ganny sove e lakantite maladi ki ganny geri ki nou pa souvan tann koz lola.\nMon atriste letan mon war enn mon frer ki pare pour espere pour plizyer erdtan lo ban, kot en dokter prive kot i pe peye, san en mousvole, me ki letan i dan en klinik piblik, kantite ki i rouspete pour menm rezon.\nMalerezman, personn pa kapab aste lasante menm si ou en milyoner me, nou kapab prevenir e evit maladi menm si nou mizer, atraver nou stil lavi ek konportman.\nLasante prevantiv i reste lesel solisyon pour en meyer lasante pour nou tou.\nSi sakenn de nou i fer son pti bout, Minister Lasante pou pli byen kapab zwenn nou dan milye semen e donn nou nasyon meyer swen posib.\nNouvo loportinite pour Seselwa\nMsye Speaker, mon akey bann nouvo mezir ki pou kree nouvo loportinite pour Seselwa tel ki; lansman nou premye stock exchange, lentrodiksyon Leasing ek Hire purchase, lavant par dan bann lakonpannyen gouvernman, e mezir pour fer li obligatwar ki tou lasirans lo bann byen ki Sesel i ganny kouver avek bann lakonpannyen lasirans lokal.\nMon swete ki avek plis biznes ki bann lakonpannyen lasirans pou gannyen avek sa devlopman, bann polisi lasirans ki Seselwa pe peye lo zot propriyete ek byen ki parfwa egzorbitan ava desann, tel ki lasirans loto ek lakaz.\nLanons ki’n pli fer mwan kontan dan sa diskour se letablisman en nouvo unit dan STC apartir lannen prosenn ki pou aste poul avek fermye lokal e met kwota lo son lenportasyon pour protez bann fermye, parey ti deza egziste dan lepok SMB.\nLetan mon tann serten dimoun pe demann nou pour boycott poul enporte, mon vreman demande si zot in ganny “senile dementia” e bliy tou sa ki zot in dir e lager lebra kase kont SMB pour tir tou kwota lo lenportasyon lavyann poul e liberaliz sa sekter pa tro lontan pase.\nMon swete ki bann fermye in tir en leson dan sa ki’n arive e zot a donn nou lanmen apir STC ki serten i ankor pe marye pike pour nou fermen pour nobou larg lanmen marsan konpletman.\nMon siport revizyon schemes of service pour travayer diferan departman gouvernman ki’n ganny anonse, e permet mwan dir enn de mo lo sa size.\nTravayer servis piblik i annan sa responsabilite pour donn en bon servis piblik dan en dele rezonnab, ki ou sa biznesmenn ki’n tender pour en kontra ou morso later, oubyen ou en travayer ou graduate ki’n fer laplikasyon pour en louvraz.\nTravayer servis piblik i osi annan sa responsabilite pour eksplik piblik, son siperyer oubyen politisyen, letan i pa kabab tir delo dan ros.\nSa i ava evite ki i annan pass the buck pandan ki sa manm piblik i esper en feedback lo son ka pour leternite.\nDe lot kote, mann piblik i bezwen aksepte letan i pa ganny sa repons ki i ti pe rode, akoz pa tou keksoz ki menm si i en priorite e en nesesite, ki touzour posib pour gouvernman akonplir.\nMsye Speaker, pour konklir, sa lannen in enn ki’n ganny marke par bokou levennman trazik, ki’n sirman teste nou lafwa lo plizyer fron;\nDepi sounami Zapon, tranblemandeter ek linondasyon Lazi, lensandi an Ostrali ek Lanmerik e partou kot nou’n war kot natir in detri tou sa ki zonm in konstrir, ensi ki soulevman dan bann pei Arab, lasesres ek lafanmin prolonze Lafrik e la, kriz ekonomik Lerop ki pe menas lekonomi global.\nIsi Sesel, 2 latak reken ki mon zenerasyon in war pour premye fwa, lo enn nou pli zoli lans Sesel; plizyer aksidan ek lanmor enprevi enn nou pros; plizyer ka mert, e, la ankor vivan dan nou lespri, 7 lavi ki Sesel in perdi tro vit e tro zenn dan fason trazik dan lespas en sel wikenn ….\nMsye Speaker, tousala i fer nou poz plizyer kestyon profon ki nou napa larepons…\nParfwa dan lavi, se letan ou konpar ou problenm avek problenm ou prosen ki ou realize ki ou napa gran problenm, e ou aprann apresye sa ki ou annan e sa ki ou ete.\nDan sa moman kot nou partaz soufrans bann fanmiy Sesel ki dan vre soufrans e difikilte bann pei frer ki annan vre defi, annou demann sa ki pli gran pour protez nou pei e gard li touzour dan bon lanmen.\nAn terminan, les mwan dir mersi zot tou ki’n donn mwan sa privilez, lenspirasyon e kouraz pour travay ansanm avek zot pandan sa lannen pour dibyen nou pei.\nNou travay i kontinyen lannen prosenn akoz travay i la.\nMsye Speaker, koleg MNAs prezan e pase, tou Seselwa, zwaye Noel, Bonn Ane e mersi pour ekoute.


Mesaz Lendepandans sorti kot parti United Seychelles - Seychelles Nation\nMesaz Lendepandans sorti kot parti United Seychelles | 30 June 2020\n‘Annou kontinyen travay – ansanm’\n«Alokazyon 44enm lanniverser nou Lendepandans, United Seychelles i annan gran lazwa ek lafyerte pour swet tou son manm ek siporter, ensi ki tou Seselwa san eksepsyon, en bon lafet Lendepandans.\n«Seselwa an zeneral i apresye progre ki pei in fer dan sa 44-an, menm si i kapab annan diferans lopinyon lo serten laspe nou listwar resan, ki limenm i lye avek sa 200-an ekek depi ki dimoun in vin Sesel.Nou tou nou rekonnet ki nou’n sorti konman en pti koloni elwanye e preske oubliye pour vin en nasyon fyer ki ganny byen apresye dan lemonn pour plizyer rezon.\n«Ozordi i lokazyon pour nou remersye tou dimoun ki’n travay pour Lendepansans Sesel e pour son devlopman. Nou remersye e onor bann ki ankor avek nou. Nou rann omaz bann ki’n deza kit nou. Nou zenerasyon pe swiv dan zot lepa e nou devret fer nou mye pour anmenn nou pei pli devan pour bann ki pli zenn ankor pran larelev apre nou. Nou pou ale en zour, Sesel pou reste e nou oule ki ler nou ale i pli byen ankor.\n«Pour sa vreman arive, tou Seselwa i bezwen vin ansanm pour travay dan linite, dan lape, avek en menm bi – fer Sesel monte.\n«Konstitisyon United Seychelles i spesifye bann valer ek prensip ki gid son travay. I rekonnet lenportans linite pep Seselwa, dan tou son diversite, pour pei kapab fer progre. I pronons son volonte pour travay avek lezot lafors dan lasosyete pour byennet Sesel ek Seselwa.\n« ‘Fearless in dignity’, Seselwa in travay pour anmenn son pei an avan. Le 29 Zen 2020, nou re-angaz nou pour kontinyen sa travay ansanm avek tou Seselwa.\n«United Seychelles i dir tou Seselwa, zenn e bann pli aze, Bonn fet Lendepandans. Annou kontinyen travay – ansanm.»


Kanpanny pour lalkol – Zilwa Publication\nKanpanny pour lalkol\nEn pti lobzervasyon dan en distrik kot in touzour ganny dominen par sa parti me ki ozordi i annan en gro batay pour al fer fas avek.\nE menm an fas avek defet, aktivis sa distrik i kontinyelman fer bann siporter e zabitan an zeneral fristre avek lafason ki kanpanny dan sa distrik pe ganny fer.\nNou vwar kot zot kandida ki ti menm pres pou ganny diskalifye, pa menm konnen kimannyer en kanpanny politik i merit ganny fer. Dan en lakour kot i annan plizyer endividi, i pase e koz zis avek met lakour. Lezot i ganny inyore akoz zot in ganny klase anba ‘zot pa ek nou’. Me eski sanmenm sa ki zot lider pe koz lo la?\nBann zabitan ki’n vire e al siport en lot parti i ganny zoure. Kanpanny i ganny fer par pas en papye kot serten lakour e met anba laport. Zabitan sa distrik pe not byen. Zot fristre letan zot pe vwar sa bann menm dimoun pe zis gaspiy larzan kanpanny dan sa moman difisil kot bokou fanmiy pe soufer, bokou fanmiy ki zot ti kapab ede, me larzan pe ganny zis gaspiye dan parti e lalkol lo en baz toulezour.\nSa distrik i enn ki ranpli avek problenm sosyal, ki i annan menm zot bann aktivis ki pe mars avek zot pe fer kanpanny ki dan bokou difikilte finansyel, zanfan i ganny neglize pandan ki manman pe fer kanpanny e pe bwar. Eski se sa bann tel dimoun ki nou pou kontinyen les zot bar lavenir nou pei?\nZot bann elektora in perdi konfyans dan zot e zot lider. Ankor en vot pour zot se ankor 5 an martir e retar.\n← Abrupt slash to nurses’ salaries this month\nEDITORIAL issue 14 →\n“Derayman dan Lasanble Nasyonal” –Per Edwin Mathiot dan L’Echo des Iles\nSeptember 1, 2020 September 1, 2020 Zilwa Publication\nLekel ki pe okip lentere nou bann dimoun avek dezabilite


Zezi pandan Lafet bann Payot | Lavi Zezi\nZezi i al Zerizalenm pour Lafet bann Latant\nZEZI I ANSENNY KOT TANP\nI fer detrwa lannen depi ki Zezi in batize e en kantite dimoun in tann koz lo li. Plizyer milye Zwif in vwar son bann mirak e zot in koz lo la partou dan pei. Aprezan pandan Lafet bann Latant (oubyen Payot) Zerizalenm, en kantite dimoun pe rod Zezi.\nZot annan diferan lopinyon lo Zezi. Serten i dir: “I en bon dimoun.” Lezot i dir: “Non, i anbet dimoun.” (Zan 7:12) Bokou dimoun i koz lo la o konmansman sa lafet. Par kont, napa personn ki annan kouraz pour koz an byen lo Zezi akoz tou dimoun i per sa ki bann sef Zwif pou fer.\nLer i’n ariv lanmwatye lafet, Zezi i al dan tanp. En kantite dimoun i etonnen avek son fason ansennyen. I pa’n zanmen asiste bann lekol relizye, alor bann Zwif i demande: “Ki mannyer sa zonm i kapab annan en tel konnesans lo Lekritir vi ki i pa’n al etidye dan bann lekol?”—Zan 7:15.\nZezi i eksplike: “Sa ki mon ansennyen pa sorti kot mwan me kot sa enn ki’n anvoy mwan. Sa ki anvi fer Son lavolonte, pou konnen si sa lansennyman i sorti kot Bondye ouswa si mon pe koz lo mon prop nide.” (Zan 7:16, 17) Lansennyman Zezi i an armoni avek Lalwa Bondye, alor i devret evidan ki i anvi anmenn laglwar lo Bondye me pa lo li menm.\nApre Zezi i dir: “Pa Moiz in donn zot Lalwa? Me personn parmi zot pa obei Lalwa. Akoz zot anvi touy mwan?” Serten dan lafoul, petet bann ki pe vizite sorti an deor lavil, pa konnen ki tousala pe arive. Zot pa kapab konpran akoz en dimoun ti pou anvi touy en ansenyan parey li. Alor, zot mazinen ki i bezwen annan en keksoz mal avek Zezi pour li dir sa. Zot dir: “Ou posede par en demon. Lekel ki oule touy ou?”—Zan 7:19, 20.\nAnfet, enn an edmi pase bann sef Zwif ti anvi touy Zezi apre ki i ti’n geri en zonm zour Saba. Aprezan Zezi i servi en rezonnman pour fer zot reflesir e montre ki sa ki zot pe dir pa rezonnab. I dir ki dapre Lalwa, en pti garson i devret ganny sirkonsi wityenm zour apre son nesans, menm si sa i tonm en zour Saba. Apre i demande: “Si en garson i kapab ganny sirkonsi zour saba pour ki Lalwa Moiz pa ganny kase, akoz zot sitan ankoler avek mwan parski mon’n geri en zonm zour saba? Aret ziz par laparans, me ziz avek lazistis.”—Zan 7:23, 24.\nBann dimoun ki reste Zerizalenm e ki konnen ki pe arive, i dir: “Li menm li sa zonm ki zot pe rod touye, non? Me gete! la i la pe koz an piblik e zot pa dir li nanryen. Eski vreman bann sef in rekonnet ki li menm li Kris?” Alor akoz bann dimoun pa krwar ki Zezi i Kris? Zot dir: “Nou konnen kot sa zonm i sorti, pourtan ler Kris i vini, personn pa pou konnen kot i sorti.”—Zan 7:25-27.\nLanmenm la dan tanp, Zezi i reponn: “Zot konn mwan e zot konnen kot mon sorti. Mon pa’n vin lo mwan menm me sa Enn ki’n anvoy mwan i reel e zot zot pa konn li. Mon konn li akoz mon son reprezantan e Li ki’n anvoy mwan.” (Zan 7:28, 29) Ler bann dimoun i tann sa, zot esey tyonbo Zezi, swa pour met li dan prizon oubyen pour touy li. Par kont, zot pa reisi tyonbo li parski i pa ankor ariv ler pour Zezi mor.\nKantmenm sa, i toutafe normal ki en kantite dimoun i annan lafwa dan Zezi. I’n mars lo delo, kalmi divan, fer mirak pour donn plizyer milye dimoun manze avek zis detrwa dipen ek pwason, geri bann malad, fer bann bwate marse, fer bann aveg vwar kler, geri bann ki annan lalep e menm resisit bann dimoun ki’n mor. Zot annan rezon demande: “Ler Kris i vini, i pa pou fer plis mirak ki sa zonm in fer, non?”—Zan 7:31.\nLer bann Farizyen i tann lafoul pe dir sa bann keksoz, bann Farizyen ek sef pret i anvoy bann zofisye pour aret Zezi.\nLer Zezi ti ariv kot lafet, ki dimoun ti pe dir lo li?\nKi rezonnman Zezi ti servi pour montre ki i pa pe kas Lalwa Bondye?\nAkoz en kantite dimoun ti annan lafwa dan Zezi?\nPartaze Partaze Zezi i al Zerizalenm pour Lafet bann Latant


Lasanble i rod detay lo rezon akoz prizonnyen in ganny retire vitman Coetivy -Seychelles Nation\nLasanble i rod detay lo rezon akoz prizonnyen in ganny retire vitman Coetivy |28 September 2019\nPour permet ki lanket ki Lotorite Prizon ek Lapolis pe fer dan diferan aktivite ilegal, labi ki ti pe deroule lo Coetivy, in fer ki Lotorite Prizon in bezwen retir tou sa 18 prizonnyen e mazorite son travayer lo zil Coetivy.\nSe Minis responsab pour Zafer Entern, Lazenes, Spor ek Kiltir, Madanm Macsuzy Mondon ki ti dir sa dan Lasanble Nasyonal Zedi apremidi letan i ti pe reponn en kestyon notis prive par dirizan lopozisyon Msye Wavel Ramkalawan.\nMinis Mondon ti eksplike ki ti le 9 Out ki Lotorite Prizon ti fer resorti dan en kominike lapres ki in transfer bann kondannen ki ti laba ansanm avek detrwa son bann anplwaye Prizon Montagne Posée.\nSa kominike ti dir ki sa ti avek bi pour revwar e reevalye loperasyon ek progranm pour bann prizonnyen lo sa zil apre serten lenformasyon ki Lotorite Prizon ti’n resevwar.\nMinis Mondon i dir ki ziska prezan Lotorite Prizon pa ankor retir okenn son bann asset e ki i ankor annan detrwa anplwaye lo sa zil.\nAn sa ki konsern sa bann aktivite ilegal, labi oubyen bann breach sekirite, Minis Mondon in dir i annan enpe letan depi ki Lotorite Prizon pe travay konzwentman avek Lapolis e in annan detrwa loperasyon ki’n ganny fer me lanket i ankor pe kontinyen.\nI dir i osi annan serten mezir ki’n ganny pran par Lotorite Prizon ek IDC antretan ki lanket pe kontinyen.\nMinis Mondon in osi fer resorti ki fasilite prizon lo zil Coetivy in zwe en rol mazer pour dekonzeste prizon e osi ede avek lenplimantasyon progranm reabilitasyon pour ki bann kondannen i ganny serten skil pour pli byen reentegre dan sosyete.\nMe Msye Ramkalawan pa ti aksepte sa larepons e i ti demande ki minis i koz lo sa konfli ant IDC ek Lotorite Prizon e osi pour konfirmen ki bokou torti in ganny touye e lavyann ti pe ganny anmennen dan diferan landrwa, ki letan zot ti pran sa desizyon ti annan bato ki ti pe al Providence avek toutsort kalite marsandiz enkli keksoz ki prizonnyen i sipoze servi.\nI ti demann Minis Mondon pour koz lo sa bann labi ki’n anmenn sa konfli e fer Lotorite Prizon pran sa desizyon.\nMinis Mondon ti dir ki napa en konfli me plito dezakor ant sa de parti.\nKonsernan torti ki’n ganny touye Minis Mondon i dir i posib e i pour sa rezon ki swivan lenformasyon ki zot in gannyen, zot in rod lasistans avek lapolis pour kapab konfirmen ki sa bann keksoz in arive.\nKonsernan bann marsandiz parey pwason ek lavyann sale, koko, balye zig parmi lezot ki ti dekouver lo en bato ki ti mouy kot IDC e ki Sirentandan Prizon ti ganny apele pour vin vwar e apre i ti pran tou e transfer Prizon Montagne Posée, minis i dir zot pe esper en rapor lo sa size pour kapab etabli egzakteman kwa ki’n vreman arive.\nMinis i dir antretan ki lanket pe deroule i pour sa rezon ki zot in retir bann prizonnyen lo sa zil.\nLo son kote Msye Ramkalawan ti demann minis pour konfirmen ki sa bato sa zour pa ti pe anmenn prodwi pour Montagne Posée me plito al debark son marsandiz Providence kot tou ti pou al pour diferan endividi e dan sa bann marsandiz ti osi annan ki ti’n aste avek larzan bidze e ki ti sipoze al pour bann prizonnyen.\nI ti demande si i annan okenn aksyon disipliner kont sa ki responsab pour fer sir ki larzan lepep Seselwa i byen ganny servi.\nMinis Mondon in konfirmen avek Lasanble ki lafouy ki ti fer lo sa bato ler i ti sorti Coetivy boner mwan pase ti devwal sa bann diferan keksoz e ki wi i annan lenformasyon ki sa bato ti pe al en lot landrwa e ki sa bann marsandiz ek materyo ti annan non fanmir bann zofisye ek staf prizon lola e Lotorite Prizon ti ganny enformen letan bato ti anrout e zot ti ale pour sezi sa bann marsandiz e retourn avek kot prizon.\nMinis Mondon i dir ki tou bann lenformasyon ki zot ti’n gannyen in ede pour fer zot pran sa desizyon pour retir bann prizonnyen e preski tou travayer lo sa zil.\nIn osi dir ki zofisye prizon in mont Coetivy pour al verifye propriyete prizon e vwar kwa ki reste e i annan serten lafouy ki’n ganny fer e tou detay i ekspekte sorti dan en rapor semenn prosenn.\nMe minis i dir serten aksyon ki’n pran dan limedya i ki IDC pa’n renouvle kontra enn son anplwaye lo Coetivy e o nivo prizon zot in osi reassign serten staf e si i annan nesesite pran bann aksyon pli sever, sa rapor ava determinen.\nMe ki pou arive avek bann lenfrastriktir prizon lo sa zil ? Minis ti dir sa bann lenfrastriktir in fer avek larzan Leta e si desizyon i pran pour pa reanvoy prizonnyen lo sa zil, gouvernman ava deside ki pou fer avek sa bann lenfrastriktir.\nTi osi annan plizyer lezot kestyon konsernan sirtou sistenm pour sirvey deplasman bann bato, lekel ki plas komann lo bann bato, lekel ki verifye bann kargo, ki zot anmennen, valer sa bann kargo, lekel ki ti siny dokiman pour sa bato an kestyon e pour sa kestyon Minis Mondon ti dir ki responsab zil Coetivy ki ti siny son dokiman.\nAntretan Minis Mondon in konfirmen ki ti napa okenn prizonnyen ki ti pran personn otaz lo Coetivy.\nSesyon Lasanble Zedi ti dernyen pour sa semenn i pou repran son travay Mardi le 1er Oktob.


Message on the occasion of Earth Day – Ministry of Agriculture, Climate Change and Environment\nMessage from the Minister for Environment, Energy and Climate Change, Mr. Wallace Cosgrow on the occasion of Earth Day\nTheme: “CLIMATE ACTION”\nA lokazyon senkantyenm konmemorasyon Lazournen Plannet Later (Earth Day) Merkredi le 22 avril, avek tenm “Climate Action”, Minister Lanvironnman, Lenerzi ek Sanzman Klima i anvoy sa mesaz swivan:\nLazournen Plannet Later i en lazournen enportan ki tou pei dan lemonn i selebre. Sa lannen i fer 50 an depi ki lemonn pe obzerv sa lazournen, ki annan pour lobzektif sansibiliz dimoun pou pran plis swen avek tou bann resours natirel ki trouve dan nou lanvironnman an zeneral e lo plannet later. Anvi ki tenm sa lazournen pou sa lannen i “Climate Action” nou pe demann tou seselwa pou ranforsi nou bann zefor, pti ou gro, pou nou kapab fer en diferans avek bann aksyon senp e konkret ki ava ede dan nou konba kont sanzman klima.\nSesel ozordi I ganny rekonnet parmi bann pti leta zil e osi mondyalman konman en sanpyon lanvironman. Noun fer bokou pour proteksyon nou lanvironman e pour ede konbat sanzman klima. Tou resaman Sesel in formaliz proteksyon 30% son zonn ekonomik eksklisiv ki form parti bann zefor pour protez plis bann lespas maritim pou proteksyon bio diversite e redwir bann lefe sanzman klima. Nou aktiv dan bann foronm lo sanzman klima enternasyonalman e noun osi met anplas bann diferan polisi e stratezi lokalman dan sa domenn. Tou resaman Prezidan ti annonse ki nou pou double nou target lenerzi renouvlab par lannen 2030.\nSa I bann zefor nasyonal. Me dan sak lakour nou kapab ede par konserv lenerzi, plant plis pye dibwa, redwir la kantite salte e polisyon, fer plis resiklaz e bokou lezot keksoz ankor. I neseser ki nou revwar bokou bann pratik ki koz bokou destriksyon nou lanvironnman e plannet later.\nSa lannen nou pe komemor sa Lazournen Plannet Later dan en moman eksepsyonel, letan ki lemonn pe fer fas avek pandemik “COVID-19″, en lepidemi mondyal, ki pe kontinyen ravaz lemonn, e isi Sesel nou pann ganny eparnye. Tou pei i bezwen pran mezir apopriye e sifizan pou protez son popilasyon e osi popilasyon lemonn antye, pou kontinyen konbat sa lennmi envizib. “COVID-19” i menas irzan ki limanite pe sibir ozordi, me sanzman klima I reste pli gro menas pour limanite ki nou pou fer fas avek a lonterm.\nDeza nou kapab konstate ki bokou pei atraver lemonn in bezwen pran bann mezir difisil me esansyel pou kapab fer fas avek sa pandemik. Bokou sa bann mezir in fer ki i annan mwens presyon lo nou lanvironnman e dan serten lenstans noun kapab antann bann bon nouvel an term nivo polisyon dan ler. Se avek sa menm viger ki nou bezwen kontinyen ranforsi nou bann aksyon pou lit kont sanzman klima.\nMedya sosyal i reste enn bann fason pli efektiv pou mobiliz la mas. Se pour sa rezon ki a traver “digital media” pou annan en gran mobilizasyon “digital global” le 22 avril lo medya sosyal pou popilasyon a traver lemonn pran aksyon enportan en faver lanvironman plannet later ki a benefisye e protez la popilasyon.\nByento ler tou bann lekonomi lemon I ava rekonmanse, I ava en sans pou bann nasyon fer keksoz pli byen, pou enkli bann pei e kous popilasyon ki pli vilnerab dan zot plan sanzman klima afen ki lemonn ava annan en lavenir pli soutenab e pli rezilyan ki i ava kapab protez e sovgard nou popilasyon.\nKoman en pei, nou determinen pou fer sir ki sa nouvo plan sanzaman kilma nasyonal ki nou pe finalize i pou pli anbisye e ki enkli klerman sekirite alimanter, sekirite delo, sekirite lenerzi e protez e sovgard lasante piblik.\nFinalman, nou enplor la popilasyon seselwa ki dan lakour e nenport landwa ki ou ete, ou kapab fer en diferans, akoz ou pa tousel. Sa lespri travay ansanm i bezwen kontinyen.\nAkoz ansanm nou pou kapab fer nou pti bout aksyon pou sov planet later.\nKi Bondye i kontinyen protez nou pep e nou pei.


En nouvo sant pour ede anpes dimoun dormi dan semen pe ganny met an plas\nMinis pour Zafer Sosyal, Devlopman Kominoter ek Spor Vincent Meriton in dir dan Lasanble Mardi bomaten ki en proze pe ganny met an plas pour anmenn serten soulazman pour sa bann dimoun e sa i enn ki lo en baz tanporer antretan ki sa bann dimoun zot repran fonksyonman zot lavi.\nI ti dir ki en batiman North East Point pe ganny repare e reabilite e sa travay i ekspekte konplete dan 2 mwan.\nMinis ti dir ki lenplimantasyon sa proze i pa responsabilite gouvernman tousel me i bezwen led en kantite lezot partener -- lorganizasyon gouvernmantal e non-gouvernmantal -- pour ed sa bann dimoun.\nI ti fer resorti ki bann fanmir zot annan en rol kle pour zwe dan sa prosesis.\n«Nou pe travay avek zot pour ki zot reaksepte zot manm fanmir ki’n ganny afekte. Tou sa ki konsernen i devret vin devan pour donn en koudmen sov enn nou frer ou ser ki’n tonbe pour zot reganny zot dignite,» Minis meriton ti dir.\nI ti osi fer resorti ki Minister Finans in donn en sonm 712,000 roupi pour reabilit sa landrwa. I ti fer remarke ki plis larzan i neseser pour fer marse servis kot sa sant e la i ti lans lapel pour plis sipor sorti kot bann partener.\nMsye Meriton ti fer resorti ki ziska prezan i annan en 20enn dimoun ki’n ganny idantifye e pare pour vin devan pour ganny led atraver sa proze.\nMinis Meriton ti donn sa bann lenformasyon Lasanble letan i ti pe reponn en kestyon par manm elekte pour distrik Les Mammelles Emmanuel Fideria ki ti’n demann avek minis si son minister i annan en progranm pour tir bann sitwayen ki dormi dan semen e dan bann batiman abandonnen.\nMinis Meriton ti azoute ki sa sityasyon i en konsern pour nou tou. Me i ti dir i enportan pour note ki tou sa bann dimoun zot sorti dan en fanmir, zot ti annan en fwaye e dimoun ki zot ti pe viv avek me pour en rezon ou en lot in arive ki zot in perdi kontrol e fonksyonnman sosyal akseptab e sa i fer ki zot konportman in vin pa akseptab e entolerab pour lezot manm zot fanmir e i malere ki zot trouv zot dan sa kalite sityasyon ozordi.\nBokou sa bann dimoun ki trouve lo semen i viktim en malez sosyal e pour bokou zot, zot lasante emosyonnel, fizik, mantal pa permet zot rezonn dan en fason normal e akseptab.\n«Nou vwar li vreman tris ki serten dimoun dan nou popilasyon i trouv zot dan sa sityasyon e i demande ki nou adres sa size avek bokou latansyon akoz i en size tre delika.\nI dir son minister i entervenir dan bokou ka e bokou travay pe ganny fer an partenarya avek diferan lazans pour donn tretman e ed bann dimoun ki’n ganny afekte, travay avek fanmir kot zot sorti e lezot fanmir ki kapab donn zot en plas tanporer ziska ler ki zot kapab repran zot lavi anmen, retrouv zot dignite e travay pour kontribye dan devlopman pei.\nMinis Meriton in rekonnet linisyativ mouvman Nou La Pour Ou ki pe asiste sa bann dimoun avek en repa. Sa i posib atraver kontribisyon ki i gannyen avek plizyer endividi ek lorganizasyon zenere.\n«Gouvernman i salye e remersye zot pour sa travay nob,» i ti dir.\nMinis Meriton i dir ki son minister pe travay pa zis avek Nou La Pour Ou me osi avek plizyer lorganizasyon ek lazans e osi legliz pour met en komite anplas pour deside ki pou arive avek sa bann dimoun apre sa peryod kot zot in resevwar led.\n«Sa travay nou rekonnet pa fasil me lobzektif lonterm se pour asire ki dimoun ki ankor prodiktiv i retrouv en travay e retourn dan zot fanmir», Minis Meriton ti dir.


Ziz dan sa zafer ti pas santans lo Freminot Zedi swar apre ki tou manm ziri ti’n trouv li koupab pour touy Joubert.\nLapolis in raporte ki Mervin Raoudy, ki’n donn son ladres koman Cascade ek La Louise, in kondann 8-an prizon pour vole dan en lakaz Providence ant Fevriye ek Mars 2002. Bann propriyete ki Raoudy ti vole ti enkli bizou, aytem elektronik e lezot pour en valer pros 60,000 roupi.\nDan en lot ka, en zonm 37-an ki reste Mont Buxton ti pas ankour yer e in ganny rimann ziska le 9 Out. Sa zonm i sispe dan 2 lensidan kas batiman e vole e en lot lofans kas batiman avek lentansyon pour vole. Enn dan sa bann lensidan ti ariv pandan mwan Zen tandi ki sa 2 lezot ti pandan sa mwan Zilyet.\nLapolis in osi raporte ki sa zonm 65-an ki’n mor dan son lakaz tar Zedi apremidi Vilaz Ste Andre Cascade i Msye Raja Victor.\nMsye Victor ti pe reste ansanm avek son konpanny ek son manman. Se son manman ki ti raport avek lapolis ki dan ver 3er i ti’n donn Msye Victor enpe gloukoz parey labitid e apre Msye Victor ti al repoze. Enpe plitar ver 4er son konpanny ti al revey li pour pran son ben e la i ti trouve ki Msye Victor pa ti pe reazir. Se a sa moman ki zot ti rod lasistans medikal e lapolis ti ganny enformen lo sa lensidan. Lapolis pe atann rezilta letopsi pour determin lakoz lanmor Msye Victor.\nLapolis in osi dir ki i pe al entansifye son loperasyon pour rod Michel Mirabeau ki sispe dan plizyer ka. Lapolis ti’n donn Mirabeau 24er pour rann so lekor. Sa dele letan ti ekspire 6er diswar Zedi e lapolis ti donn li ankor en pe plis letan pour raport kot nenport kordgard. Vi ki Mirabeau pa’n rann son lekor, lapolis pe demann sipor piblik ki konnen kote i ete pour donn zot lenformasyon pour fasilit son larestasyon.


Rit ek Naomi | Zistwar Labib\nRit ek Naomi\nDAN Labib ou pou vwar en liv ki apel Rit. I en zistwar baze lo en fanmiy ki ti viv pandan letan kot ti annan bann ziz an Izrael. Rit ti en zenn madanm ki sorti dan pei Moab; i pa ti en Izraelit. Me kan Rit ti aprann konsernan vre Bondye Zeova, i ti kontan li en kantite. Naomi ti en vye madanm ki ti ed Rit pour aprann konn Zeova.\nNaomi ti en madanm Izraelit. Li ek son msye ek zot de garson ti’n al viv dan pei Moab letan ti napa ase manze an Izrael. Apre, en zour msye Naomi ti mor. Plitar sa de garson Naomi ti marye avek de fiy Moabit ki ti apel Rit ek Orpa. Me apre 10 an, sa de garson Naomi ti mor. Naomi ek sa de fiy ti vreman sagren. Ki Naomi ti pou fer aprezan?\nEn zour Naomi ti deside pour fer en gran vwayaz pour retourn kot son prop pep. Rit ek Orpa ti oule reste avek li, e alor zot osi zot ti ale. Me apre ki zot ti’n ariv en serten distans lo semen, Naomi ti dir avek sa de fiy: ‘Retourn kot zot e reste avek zot manman.’\nNaomi ti anbras zot e dir zot orevwar. Degre zot ti kontan Naomi en kantite zot ti konmans plere. Zot ti dir: ‘Non! Nou pou al avek ou kot ou pep.’ Me Naomi ti reponn: ‘Zot devret retournen, mon bann fiy. Zot pou pli byen kot zot.’ Alor Orpa ti retourn kot li. Me Rit pa ti retournen.\nNaomi ti dir avek Rit: ‘Orpa in ale. Ou osi retourn kot ou.’ Me Rit ti reponn: ‘Pa esey fer mwan kit ou! Les mwan al avek ou. Kot ou ale mon pou ale, e kot ou reste mon pou reste. Ou pep pou vin mon pep, e ou Bondye pou vin mon Bondye. Kot ou mor mon pou mor, e se la ki mon pou antere.’ Kan Rit ti dir sa, Naomi pa ti esey fer li retourn kot li ankor.\nFinalman sa de madanm ti ariv Izrael. Zot ti reste la. Toudswit Rit ti konmans travay dan plantasyon, akoz i ti’n ariv ler pour anmas lagrenn sereal. En zonm ki ti apel Boaz ti les li anmas lagrenn sereal dan son plantasyon. Eski ou konnen lekel manman Boaz? Ti Raab ki ti reste Zeriko.\nEn zour Boaz ti dir avek Rit: ‘Mon’n antann tou konsernan ou, e konman ou’n pran swen avek Naomi. Mon konnen konman ki ou’n kit ou papa ek ou manman ek ou prop pei e konman ou’n vin reste parmi en pep ki ou pa’n zanmen konnen. Fotespere ki Zeova i azir byen anver ou!’\nRit ti reponn: ‘Ou vreman zantiy avek mwan, msye. Ou’n fer mwan santi pli byen par sa bon fason ki ou’n koz avek mwan.’ Boaz ti kontan Rit en kantite, e pa ti pran bokou letan avan ki zot ti marye. Naomi ti vreman kontan! Me Naomi ti pli kontan ankor kan Rit ek Boaz ti ganny zot premye garson, Obed. Plitar Obed ti vin granpapa David. Nou pou aprann plis lo David plitar.\nLiv Labib Rit 1-4.


En madanm i ganny geri ler i tous lenz Zezi | Lavi Zezi\nLIR AN Amharic Arabic Armenian Azerbaijani Azerbaijani (Cyrillic) Bicol Bulgarian Cambodian Catalan Cebuano Chichewa Chitonga Chitumbuka Cibemba Croatian Dangme Danish Dutch Efik English Estonian Ewe Fijian French Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Japanese Jula Kazakh Kikaonde Kikongo Kikuyu Kiluba Kinyarwanda Kirghiz Kiribati Kirundi Kisonge Kongo Korean Kreol Seselwa Lingala Luganda Luo Macedonian Malagasy Maltese Mauritian Creole Maya Moore Myanmar Norwegian Oromo Ossetian Otetela Pangasinan Papiamento (Curaçao) Persian Polish Portuguese Quechua (Cuzco) Romanian Russian Samoan Sango Sepedi Serbian Serbian (Roman) Shona Silozi Sinhala Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tajiki Tatar Thai Tigrinya Tshiluba Turkish Turkmen Tuvaluan Twi Tzotzil Ukrainian Uruund Uzbek Vietnamese Wallisian Waray-Waray\nEn madanm i ganny geri ler i tous lenz Zezi\nMATYE 9:18-22 MARK 5:21-34 LIK 8:40-48\nBann Zwif ki pe reste lo lakot nor was Lanmer Galile i tande ki Zezi in retournen sorti Dekapol. I kapab ki en kantite dimoun in tande ki Zezi in kalmi en tanpet lo lanmer e ki i’n geri en zonm posede par demon. Alor, “en gran lafoul” i rasanble o bor lanmer, petet dan zanmirant Kapernaoum pour akeyir Zezi. (Mark 5:21) Ler i poz lipye lo lans, tou dimoun i kontan pour vwar li.\nZairis, en zofisye sinagog, petet sa enn ki Kapernaoum i parmi bann dimoun ki byen anvi vwar Zezi. I tonm azenou devan Zezi e sipliy li plizyer fwa: “Mon pti fiy i gravman malad. Silvouple vini e poz ou lanmen lo li pour ki i a byen e viv.” (Mark 5:23) Zairis i annan zis en fiy ki annan zis 12 an e i kontan li en kantite. Ki mannyer Zezi pou reazir anver son siplikasyon?—Lik 8:42.\nLer i pe al kot lakaz Zairis, Zezi i trouv li dan en lot sityasyon fer lapenn. Bann dimoun ki pe swiv Zezi i eksite akoz zot pe mazinen si zot pou vwar li fer en lot mirak. Par kont, i annan en madanm parmi zot ki pe mazin son prop problenm lasante.\nI fer 12 an depi ki sa madanm Zwif pe soufer avek lemorazi. I’n rod led avek plizyer dokter e i’n depans tou son larzan lo bann tretman ki zot in donn li. Me tousala pa’n abouti dan nanryen. Anfet, son problenm in “vin pli pir.”—Mark 5:26.\nNou tou nou kapab konpran ki son problenm pa zis fer li fay me i osi vreman anbarasan pour li. An zeneral dimoun pa tro tro koz lo en maladi koumsa. An plis ki sa, dapre Lalwa Moiz, ler en madanm i perdi disan i ganny konsidere enpir pour fer servis Bondye. Si en dimoun i tous li oubyen son lenz ki’n tase avek disan, i bezwen bennyen e i ganny konsidere konman enpir ziska aswar.—Levitik 15:25-27.\nSa madanm in ‘tann sa ki dimoun pe rakonte lo Zezi’ e la aprezan i pe rod Zezi. Vi ki sa madanm i enpir, i pas dan lafoul byen trankil pour dimoun pa remark li e i dir dan li menm: “Si zis mon tous son lenz, mon pou byen.” Ler i tous lenz Zezi, deswit i santi ki i’n aret perdi disan! I’n ganny ‘geri avek sa maladi ki’n fer li soufer.’—Mark 5:27-29.\nLer sa i arive Zezi i dir: “Lekel ki’n tous mwan?” Ki mannyer ou krwar sa madanm i santi ler i tann sa? Me li Pyer dan zar pe koriz Zezi i dir: “Ansenyan, i annan en lafoul ki pe pouse otour ou.” Alor akoz Zezi i demande “Lekel ki’n tous mwan?” Zezi i eksplike: “I annan en dimoun ki’n tous mwan, parski mon’n santi ki en lafors in sorti dan mwan.” (Lik 8:45, 46) Zezi in santi ki en pe son lafors in sorti dan li pour geri sa madanm.\nSa madanm i realize ki i’n ganny dekouver, alor i tonm azenou devan Zezi, pe tranble avek lafreyer. La devan tou dimoun, i dir laverite lo son maladi e ki i fek ganny geri. Avek lanmour, Zezi i rekonfort li: “Mon fiy, ou lafwa in fer ou byen. Al anpe, ou’n geri avek sa maladi ki ti pe fer ou soufer.”—Mark 5:34.\nI kler ki sa Enn ki Bondye in swazir pour diriz later i zantiy, bon, i annan konpasyon e i pa zis kontan bann dimoun me i osi annan sa pouvwar pour ed zot!\nAkoz bann dimoun ti rasanble pour akeyir Zezi ler i ti retourn Kapernaoum?\nKi problenm en madanm ti annan e akoz i ti pe rod led Zezi?\nKi mannyer sa madanm ti ganny geri e ki mannyer Zezi ti rekonfort li?\nLabib i dir ki Bondye i ay lenzistis e ki i vreman enterese avek dimoun. Ki sa i kapab vedir pour ou?\n“Konn Lanmour Kris”\nTrwa laspe dan lanmour Zezi i reflekte lanmour Zeova.


Biografi: Menm si mon sourd sa pa’n anpes mwan ansenny lezot | Walter Markin\nEd “bann rezidan etranze” pour servi Zeova avek lazwa\nEd zanfan “bann rezidan etranze”\nPa les ou lanmour diminyen\n“Eski ou kontan mwan plis ki sa ki la?”\nViv en lavi senp i anmenn lazwa\nLIFE STORY Menm si mon sourd sa pa’n anpes mwan ansenny lezot\nLatour Veyer (Edisyon letid) | May 2017\nLIR AN Acholi Aukan Baoule Batak (Karo) Batak (Simalungun) Batak (Toba) Biak Bislama Cambodian Chin (Hakha) Chokwe Chol Chopi Chuabo Dayak Ngaju Digor Drehu English French Garifuna Greenlandic Hmong (White) Iban Italian Javanese Karen (S'gaw) Kazakh Kikongo Kimbundu Kisi Kreol Seselwa Krio Laotian Lhukonzo Lomwe Macua Maltese Mam Mapudungun Mauritian Creole Mazatec (Huautla) Mixe Mizo Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ngabere Ngangela Nias Niuean Nyaneka Nyungwe Portuguese Quechua (Ancash) Quechua (Ayacucho) Quechua (Cuzco) Quichua (Chimborazo) Quichua (Imbabura) Romany (Macedonia) Romany (Macedonia) Cyrillic Romany (Southern Greece) Runyankore Rutoro Sangir Saramaccan Sena Spanish Sunda Tahitian Tlapanec Tojolabal Totonac Tshwa Tzeltal Uighur (Cyrillic) Umbundu Urdu Uruund Wallisian Wayuunaiki\nMenm si mon sourd sa pa’n anpes mwan ansenny lezot\nRakonte par Walter Markin\nMon ti batize an 1941, a laz 12 an. Me, i ti an 1946 ki mon ti arive konpran laverite ki dan Labib. Akoz sa? Les mwan rakont zot mon zistwar.\nAPEPRE lannen 1910, mon paran ti kite reste Tbilisi, Georgia, pour al reste Kanada. Zot ti reste dan en pti lakaz lo laferm o bor Pelly, Saskatchewan, dan was Kanada. Mon ti ne an 1928 e mon ti dernyen dan sis zanfan. Mon papa ti mor sis mwan avan mon nesans e mon manman ti mor ler mon ti ankor en pti baba. Pa lontan apre sa, mon gran ser Lucy ti mor a laz 17 an. Alor, mon tonton ki apel Nick, ti pran swen avek mwan ek mon bann frer ek ser.\nEn zour, ler mon ti pe konmans marse, mon fanmir ti vwar mwan pe redi lake enn nou seval. Zot ti per ki sa seval ti kapab tap mwan, alor zot ti kriy avek mwan pour arete. Me, mon ledo ti’n vir avek zot e mon pa ti tann zot pe kriye. Erezman, nanryen pa ti ariv mwan. I ti sanmenm sa zour ki mon fanmir ti dekouver ki mon sourd.\nEn zanmi nou fanmir ti dir ki petet i ti pou pli byen pour mwan al dan en lekol pour bann sourd. Alor, Tonton Nick ti anvoy mwan dan en lekol pour bann sourd Saskatoon, Saskatchewan. Sa lekol ti vreman lwen avek mon fanmir e vi ki mon ti annan zis senk an, mon ti per. Zis dan vakans e pandan lete ki mon ti kapab vizit mon fanmir. Avek letan, mon ti aprann langaz siny e pas bann bon letan avek lezot manrmay.\nAPRANN LAVERITE KI DAN LABIB\nAn 1939, mon gran ser Marion ti marye avek Bill Danylchuck e zot ti konmans pran swen avek mwan ek mon ser Frances. Zot ti premye pour konmans etidye avek Temwen Zeova. Pandan mon vakans lete, zot ti esey fer tou sa ki zot ti kapab pour partaz sa ki zot ti pe aprann dan Labib avek mwan. I pa ti fasil pour nou kominike akoz zot pa ti konn langaz siny. Me zot ti kapab vwar ki mon ti vreman kontan sa ki mon ti pe aprann lo Zeova. Mon ti konpran ki zot ti pe fer sa ki ganny dir dan Labib, alor mon ti al prese ansanm avek zot. Pa lontan apre, mon ti anvi batize e le 5 Septanm 1941, Bill ti batiz mwan dan en tenk feray ki ti ranpli avek delo sorti dan en pwi. Sa delo ti fre!\nAvek en group dimoun sourd kot lasanble Cleveland, Ohio an 1946\nAn 1946, ler mon ti retourn dan lakour pour lete, nou ti asiste en lasanble Cleveland, Ohio, Leta-z-ini. Premye zour, mon bann ser ti ekri bann not pour mwan kapab swiv progranm. Me dezyenm zour, mon ti kontan pour aprann ki kot sa lasanble i ti annan en group pour bann sourd avek en dimoun ki enterpret langaz siny. Finalman, mon ti kapab profit progranm e konpran klerman sa ki Labib i ansennyen. Sa ti en keksoz merveye pour mwan!\nSa letan, Dezyenm Lager Mondyal ti’n fek fini e dimoun ti anvi montre ki zot fidel avek zot pei. Me ler mon ti sorti sa lasanble e retourn lekol, mon ti determinen pour reste fidel avek Zeova. Alor mon ti aret salye paviyon, sant lim nasyonal e partisip dan bann lafet. Mon ti osi aret al lanmes avek mon bann kanmarad lekol. Bann travayer lekol pa ti kontan, alor zot ti esey bouli mwan e dir mwan bann mansonz pour esey sanz mon nide. Mon bann kanmarad lekol ti remark sa ki ti pe arive e gras a sa, mon ti ganny plizyer loportinite pour pres avek zot. Avek letan, serten parmi mon bann kanmarad lekol parey Larry Androsoff, Norman Dittrick ek Emil Schneider ti aksepte laverite e zot ankor pe servi Zeova.\nLer mon ti vizit lezot lavil, mon ti toultan fer en zefor spesyal pour pres avek bann sourd. Par egzanp, ler mon ti Montreal, mon ti al dan en landrwa kot bann dimoun sourd dan sa kominote i rankontre. Laba, mon ti pres avek Eddie Tager, en zenn onm ki ti dan en geng. Ziska son lanmor lannen pase i ti ankor dan kongregasyon langaz siny Laval, Quebec. Mon ti osi zwenn en lot zenn onm ki ti apel Juan Ardanez. I ti fer resers pour fer sir ki sa ki i ti pe aprann ti vreman sorti dan Labib, parey bann Bereen ti fer lontan. (Akt 17:10, 11) Li osi i ti vin dan laverite e i ti servi konman en ansyen Ottawa, Ontario, ziska son lanmor.\nPe rann temwannyaz lo semen boner dan bann lannen 1950\nAn 1950, mon ti al reste Vancouver. Menm si mon ti kontan pres avek bann sourd, mon pa pou zanmen oubliy en leksperyans ki mon ti gannyen avek en madanm ki pa ti sourd ki ti apel Chris Spicer, ki mon ti koz avek lo semen. I ti aksepte en labonnman magazin e i ti anvi ki mon zwenn son msye Gary. Mon ti vizit zot lakour e nou ti fer en gran konversasyon par servi bann not pour kominik avek kanmarad. Apre sa, nou pa ti zwenn kanmarad ziska detrwa lannen pli tar kot a mon gran sirpriz, zot ti vin dir mwan bonzour kot en lasanble Toronto, Ontario. I ti sa menm zour ki Gary ti pe al batize. Sa leksperyans ti fer mwan rapel ki degre i enportan pour kontinyen prese, parski nou pa zanmen konnen si en dimoun ki nou pres avek pou vin dan laverite en zour.\nPli tar, mon ti retourn Saskatoon. Laba mon ti zwenn en madanm ki ti demann mwan si mon ti pou kapab etidye avek son de fiy zimel, Jean ek Joan Rothenberger, ki ti sourd zot osi. Zot ti bann etidyan dan sa menm lekol pour bann sourd kot mon ti’n ale. Pa bokou letan apre, sa de fiy ti pe rakont zot bann kanmarad lekol konsernan sa ki zot ti pe aprann. Avek letan, senk zelev dan zot laklas ti vin Temwen Zeova. Eunice Colin ti enn parmi zot. Premye fwa ki mon ti zwenn Eunice, ti pandan mon dernyen lannen dan sa lekol pour bann sourd. Sa letan, i ti donn mwan en bout son draze e demann mwan si nou kapab vin zanmi. Pli tar, i ti vin en parti vreman enportan dan mon lavi. I ti vin mon madanm!\nAvek Eunice an 1960 e an 1989\nLer manman Eunice ti aprann ki i ti pe etidye Labib, i ti demann direkter sa lekol pour konvenk Eunice pour arete. Kantmenm i ti eseye e menm pran son bann piblikasyon, Eunice ti determinen pour reste fidel avek Zeova. Ler i ti anvi batize, son paran ti dir li, “Si ou vin en Temwen Zeova, ou pou bezwen kit nou lakour!” Alor, ler Eunice ti annan 17 an, i ti kit lakour son paran e al reste avek en fanmir Temwen. I ti kontinyen etidye e pli tar i ti batize. Ler nou ti marye an 1960, son paran pa ti vin nou maryaz. Par kont, anmezir ki bann lannen ti pase, zot ti respe nou plis akoz nou krwayans ek lafason ki nou ti elve nou zanfan.\nZEOVA IN PRAN SWEN AVEK MWAN\nMon garson Nicholas ek son madanm Deborah i servi dan Betel Lonn\nKonman bann paran sourd, i pa ti fasil pour nou elve set garson ki pa ti sourd. Me nou ti fer sir ki zot ti konn langaz siny pour ki nou kapab byen kominike e ansenny zot laverite. Bann frer ek ser dan kongregasyon ti ed nou en kantite. Par egzanp, en paran ti ekri nou pour dir ki enn nou garson ti pe dir bann parol vilger dan Lasal Rwayonm. Nou ti kapab rezourd sa problenm deswit. Kat parmi mon bann garson, James, Jerry, Nicholas ek Steven, i bann ansyen e zot pe servi Zeova fidelman avek zot madanm ek fanmir. Nicholas li ek son madanm Deborah, pe ede avek tradiksyon langaz siny dan biro brans Grannbretanny e Steven ek son madanm Shannan, i form parti lekip tradiksyon langaz siny dan biro brans Leta-z-ini.\nMon bann garson James, Jerry ek Steven ek zot madanm i siport travay predikasyon dan langaz siny dan diferan fason\nMalerezman, en mwan avan nou karantyenm lanniverser maryaz, Eunice ti mor avek kanser. Pandan sa letan difisil, son lafwa dan rezireksyon ti gard li for. Mon enpasyan pour sa zour ki mon pou vwar li ankor.\nFaye ek James, Jerry ek Evelyn, Shannan ek Steven\nAn Fevriye 2012, mon ti tonbe e kas mon laans. Mon ti realize ki mon ti pou bezwen led, alor mon ti al reste avek enn mon garson ek son madanm. Nou aprezan form parti Kongregasyon Langaz Siny Calgary, kot mon pe kontinyen servi konman en ansyen. Sa i premye fwa ki mon form parti en kongregasyon langaz siny! Alor, ki mannyer mon ti kapab gard mon relasyon avek Zeova for, tou sa bann lannen ki mon ti dan en kongregasyon Angle? Zeova ti ed mwan. I’n gard son promes pour pran swen avek bann ki napa papa. (Psonm 10:14) Mon rekonesan pour tou bann ki ti pare pour fer tou sa ki zot ti kapab pour ekri bann not, aprann langaz siny e ede enterpret pour mwan!\nPe asiste lekol pionye dan langaz siny a laz 79 an\nI ti annan letan kot mon pa ti konpran kwa ki ti pe ganny dir ouswa santi ki personn pa ti konpran ki mannyer pour ed bann sourd. Dan bann letan koumsa, ler mon ti santi mwan fristre e anvi abandonnen, mon ti mazin parol ki Pyer ti dir Zezi: “Senyer, kot lekel nou pou ale? Ou annan parol lavi eternel.” (Zan 6:66-68) Parey plizyer frer ek ser sourd ki’n dan laverite pour en kantite letan, mon’n aprann pour annan pasyans. Mon’n aprann pour annan konfyans dan Zeova ek son lorganizasyon e sa in anmenn bokou byenfe. Konmela, i annan bokou piblikasyon dan mon langaz e mon kontan ki mon kapab asiste bann renyon ek lasanble dan Langaz Siny Ameriken. Vreman, mon’n annan en lavi ere e ranpli avek benediksyon dan servis Zeova, nou Bondye.\nLATOUR VEYER (EDISYON LETID) May 2017


Bann dirizan dan Lasanble i kondann konmater ki denigre travay Komisyon Laverite -Seychelles Nation\nBann dirizan dan Lasanble i kondann konmater ki denigre travay Komisyon Laverite |18 September 2019\nTravay ki Komisyon Laverite, Rekonsilyasyon e Linite Nasyonal pe fer i enn ki enportan ki toulede parti politik dan Lasanble in tonm dakor lola, ki pe ganny gide par en lalwa e ki’n ganny laprouvasyon legzekitif a alor dimoun napa okenn rezon e drwa pour denigre travay sa komisyon.\nSa ti sorti for dan Lasanble yer bomaten letan dirizan lede parti ti fermeman kondann bann konmanter ki dimoun pe poste lo medya sosyal ki zot dir i denigre e pa fer dibyen travay sa komisyon.\nDirizan zafer gouvernman, Charles de Commarmond, ki ti premye pour pran laparol, ti fer kler ki sa komisyon i endepandan e i pe fer en travay endepandan e bipartizan ki ti konmanse par en komite Lasanble e ki ti ganny laprouvasyon Prezidan Larepiblik ek Lasanble Nasyonal dan zefor pour ferm sapit lo bann levennman otour le 5 Zen 1977 e anmenn nou pep ansanm ver en lavenir avek plis linite.\n“I annan zis apenn en semenn depi ki sa Komisyon Laverite, Rekonsilyasyon e Linite Nasyonal in konmans son travay e deza serten konmanter lo rezo sosyal e serten medya ek lezot miting pa pe fer dibyen travay ki sa komisyon pe fer e osi pour nou pei,” Msye de Commarmond ti dir.\n“Mon oule alors lans en lapel tre for pour kondann sa bann move demars pour degrad e denigre travay enportan ki sa komisyon pe fer. Nou tou nou annan nou lopinyon ek pwennvi lo sa ki pe pase me serten konmanter ki mal pa pou fer nou dibyen. I byen nou demann nou pep pour swiv e obzerv sa ki pe pase ki normal, me nou bezwen vin pli realist e toleran e annan plis respe pour travay enportan ki sa komisyon in ganny demande pour fer. Silvouple pep Seselwa sa komisyon pe fer en travay endepandan, en travay pour anmenn fermtir lo bann keksoz ki’n arive dan nou pei e pour fitir nou zenerasyon, pour fitir nou pei e nou pep, mon beg pep Seselwa pour les sa komisyon fer son travay,” Msye de Commarmond in enplore.\nLo son kote dirizan lopozisyon, Msye Wavel Ramkalawan, in dir ki apre ki sa bann konmanter ti pe sirkile in yer kontakte Prezidan Danny Faure pour met sa a son latansyon e i’n fer resorti, parey Msye de Commarmond, ki travay sa komisyon i en travay ki toulede parti dan Lasanble e osi li Msye Faure konman sef legzekitif zot in agree lola.\nMsye Ramkalawan i dir ki tou i konmans avek manm Lasanble zot menm pour aret gognard zot kanmarad manm lo sa ki pase dan sa komisyon.\nI’n osi kondann dan en fason for sa remark kot en msye in konpar travay sa komisyon avek en telenovela. Msye Ramkalawan i dir sa msye, ki ti ne le 15 Desanm 1974, ti annan zis 3-an letan koudeta ti arive e alor i pa konnen e pa kapab konpar soufrans lafanmir Chang-Him avek en telenovela.\nMsye Ramkalawan in demann li pour vin devan e prezant en leskiz avek bann dimoun ki’n deza pas dan bokou soufrans e ki ankor pe pas dan bokou soufrans.\n“Si nou anvi bouz devan nou demande ki bann dimoun ki fer bann konmanter espesyalman bann zenn ki annan laspirasyon politik ki zot tou zot pran zot responsabilite akoz sa bann konmanter pa reflekte byen lo sa prosesis,” Msye Ramkalawan in fer resorti.\nI ti repete e fer kler ki ansanm avek legzekitif, tou politisyen in dakor pour pas atraver sa prosesis pour kapab annan rekonsilyasyon.


Lekel Bondye?—Sa ki Labib i dir\nBokou dimoun i dir ki zot krwar dan Bondye. Me si ou demann zot lekel Bondye, ou pou ganny diferan larepons. Pour serten, Bondye i en ziz sever ki kontan zis pini dimoun ki fer pese. Pour lezot, Bondye i touzour pardonnen menm si zot fer nenport keksoz. I osi annan lezot ki krwar Bondye i lwen e i pa enterese avek nou. Avek tou sa diferan lopinyon, bokou dimoun i krwar ki i enposib pour konnen lekel Bondye.\nEski i enportan pour konn Bondye? Wi, i vreman enportan akoz ler ou konn Bondye pli byen, sa i kapab donn ou en lespwar ek en bi dan lavi. (Akt 17:26-28) Pli ou vin pros avek Bondye, pli i pou kontan ou e ed ou. (Zak 4:8) Enn fwa ou’n konn Bondye, ou pou kapab ganny lavi eternel.—Zan 17:3.\nKi mannyer ou kapab aprann konn Bondye? Mazin en bon zanmi ki ou konn byen. Ki mannyer sa lanmitye ti konmanse? I tre probab ou ti konmans par konn non sa dimoun, son personnalite, sa ki i kontan e pa kontan, sa ki i’n fer, sa ki i anvi fer e lezot keksoz ankor. Ler ou’n aprann konn sa dimoun, sa in atir ou ver li.\nPareyman, nou kapab aprann konn Bondye ler nou konn sa bann keksoz swivan:\nKI MANNYER I ETE?\nKI I POU FER?\nSa magazin pou donn larepons sa bann kestyon baze lo Labib. Sa bann lartik ki swiv pou ed ou konnen lekel Bondye e ki byenfe ou pou gannyen anmezir ki ou devlop en lanmitye pros avek li.\nLafwa dan Bondye Bondye Larepons sorti dan Labib\nEski ou ti konnen ki Bondye i annan en non ki zis pour li tousel?\nPartaze Partaze Lekel Bondye?\nEski nou kapab konpran Bondye?


Air Seychelles i renouvle son sipor anver Festival Kreol\nSinyatir sa lagreman ti fer resaman par direkter egzekitif Air Seychelles, Msye David Savy, ek Minis pour Gouvernman Lokal, Sport ek Kiltir, Madanm Sylvette Pool, ki osi tyermenn Komite Festival Kreol, dan en pti seremoni ki ti deroul kot biro Air Seychelles dan batiman The Creole Spirit, Lari Quincy.\nLo non Komite Festival Kreol ek son minister, Minis Pool ti remersye Air Seychelles pour son sipor.\nI ti osi dekri partenarya ant Air Seychelles ek komite sa festival koman enn tre solid ki’n egziste pour bokou lannen.\nSa donasyon, i ti dir, ava permet lezot zanmi kreolofonn zwenn avek bann Seselwa pour selebre kreolite dan tou son splander.\nAntretan Madanm Pool in osi fer remarke ki i annan lezot “sponsors” ki’n deza fer zot kontribisyon.\nLo son kote Kaptenn Savy ti dir ki i en lobligasyon lo lapar Air Seychelles pour soutenir Festival Kreol e sa lagreman i demontre sipor ek kontribisyon sa lakonpannyen vizavi promosyon nou kiltir e nou leritaz kreol, tel parey i ganny fer resorti atraver logo sa lakonpannyen ki Flying the Creole Spirit.\n«Atraver sa bann tiket, Air Seychelles ava kapab partaz nou kreolite e nou lespri kreol avek bann lezot partisipan ki sorti dan bann lezot pei, » i ti dir.\nAir Seychelles, i ti dir, in toultan kwar dan kreolite e se pour sa rezon ki depi detrwa dernyen lannen sa lakonpannyen pe promouvwar kiltir kreol atraver son bann servis ki i ofer bann pasaze an servan zimaz laflor e lafonn, e osi bann kouler lokal.


Gran Deliz | Zistwar Labib\nAN DEOR lars, dimoun ti kontinyen viv parey avan. Zot pa ti oule krwar ki deliz ti pou arive. Petet zot ti riy plis ki avan. Me byento zot ti pou aret riye.\nToudenkou lapli ti konmans tonbe. Lapli ti tonbe sorti dan lesyel parey ler ou pe vid delo ki dan en seo. Noe ti’n byen dir! Me ti’n tro tar aprezan pour okenn dimoun antre dan lars. Zeova ti’n fini ferm laport byen sere.\nEn pti moman, bann landrwa pli ba lo later antye ti’n kouver. Delo ti’n vin parey bann gro larivyer. I ti zet bann pye dibwa e roul bann gro ros, e i ti fer en ta tapaz. Bann dimoun ti per. Zot ti grenp pli o. Zot ti regrete ki zot pa ti’n ekout Noe e antre dan lars kan laport ti ankor ouver. Me aprezan ti’n tro tar.\nDelo ti kontinyen monte, monte. Pour 40 zour ek 40 lannwit lapli ti tonbe. Delo ti antour bann montanny e monte ziska ki bann pli o montanny ti kouver. Parey Bondye ti’n dir, tou dimoun ek zannimo ki ti an deor lars ti mor. Me bann ki ti dan lars ti sen e sof.\nNoe ek son bann garson ti’n fer en bon travay par konstri sa lars. Delo ti lev li anler, e i ti flote parlao delo. Apre sa, en zour, apre ki lapli ti aret tonbe, soley ti konmans tape. Ti en spektak manifik! Delo ti kouver later antye. Zis lars ki ti pe flote parlao delo.\nBann zean ti’n disparet. Zot ti nepli la pour fer ditor bann dimoun. Zot tou zot ti’n mor, ansanm avek zot manman ek larestan bann move dimoun. Me ki ti arive avek zot papa?\nZot papa pa ti vreman imen parey nou. Zot ti bann lanz ki ti’n vin lo later pour viv parey imen. Alor kan deliz ti arive, zot pa ti mor avek larestan bann dimoun. Zot ti aret servi sa lekor imen ki zot ti’n fer, e zot ti retourn dan lesyel konman bann lanz. Me zot pa ti ganny permet pour form parti fanmiy bann lanz Bondye. Alor zot ti vin bann lanz Satan. Dan Labib zot ganny apele bann demon.\nAprezan Bondye ti fer en divan soufle, e delo ti konmans desann. Senk mwan plitar lars ti repoz anler lo en montanny. Plizyer zour ti pase, e bann ki ti dan lars ti kapab get deor e vwar latet montanny. Delo ti kontinyen desann.\nApre sa Noe ti larg en zwazo nwar ki apel korbo an deor lars. I ti anvole pour en pe letan e apre i ti retournen, akoz i pa ti kapab trouv en bon landrwa pour apoze. I ti kontinyen fer sa e sak fwa i ti retournen, i ti apoz lo lars.\nNoe ti anvi konnen si delo in sek lo later, alor i ti larg en pizon. Me sa pizon osi ti retournen akoz i pa ti kapab trouv en landrwa pour apoze. Noe ti larg li pour en dezyenm fwa, e i ti anmenn en fey dan son labek. Alor Noe ti konnen ki delo ti’n konmans sek. Noe ti larg sa pizon pour en trwazyenm fwa, e finalman i ti trouv en landrwa sek pour apoze.\nAprezan Bondye ti koz avek Noe. I ti dir: ‘Sorti dan lars. Pran ou fanmiy antye ek bann zannimo avek ou.’ Zot ti’n reste dan lars pour plis ki en lannen antye. Alor nou kapab mazinen konman zot ti vreman kontan pour kapab al deor ankor e kontan ki zot ti vivan!\nZenez 7:10-24; 8:1-17; 1 Pyer 3:19, 20.


Revised Order Paper – Sitting of Tuesday 21st and Wednesday 22nd March, 2017 at 9 a.m. – The National Assembly of Seychelles\nHome » Order Papers » 2017 » 1st Meeting » Revised Order Paper – Sitting of Tuesday 21st and Wednesday 22nd March, 2017 at 9 a.m.\nPublic Service Appeal Board Report for the year ended 31st December 2016\nS.I. 4/17 Land Reclamation (Retrospective Authority) (No. 6) Order, 2016\nS.I. 5/17 Land Reclamation (Retrospective Authority) (No. 7) Order, 2016\nS.I. 6/17 International Trade Zone (Declaration of Zone) Notice, 2017\nS.I. 10/17 Tourism Marketing Tax (Amendment of Schedule) Regulations, 2017\nStatement – by Minister for Habitat Infrastructure and Transport on Land and Housing Comprehensive Plan\nClerk to the National Assembly 20th March, 2017\nMinister for Youth, Sports & Culture\nPou demann Minis, si son Minister pe anvizaze met plis larzan dan Bidze pou siport bann aktivite sportif dan nou distrik?\nEski Minis i kapab eksplik sa Lasanble, e zabitan Anse Royale an detay, ki proze ki son Minister e NSC i annan pou fer lo laplenn kot Unisey Anse Royale?\nEski Minis i kapab dir nou si son Minister i annan plan pou dan lefitir organiz bann konpetisyon lig ek knock out pou bann disiplin parey football, Volleyball basketball lo nivo rezyon?\nEski Minis i kapab dir sa Lasanble, si son Minister an partenarya ek Sekter Prive i kapab konsider lenstalasyon en internet café anler Takamaka?\nEski Minis i kapab eksplik sa Lasanble akoz ki sa training ki bann etidyan Praslin ek La Digue, ti pe swiv anba sa progranm laprentisarz in ganny diskontinyen, vi ki sa progranm ti pe mars tre byen, e sa ti en langazman ki ti’n ganny fer ek bann paran Praslin ek La Digue:\nEski i korek ki S.T.A ti pou ganny en kare later pour konstriksyon en lekol pour kontinyasyon sa letid dan en fason permanan?\nKi pou arive avek sa depans ekstra ki paran pou bezwen fer? Eski ou Minister i dan en pozisyon pour negosye avek Departman Sosyal, akoz sa bann paran i vwar li difisil pou fer sa bann depans ekstra.\nI annan konsern ki Hostel i demann serten amelyorasyon lo son building, ek lezot fasilite. Sa lasanble ti a kontan ganny en lesplikasyon lo sa size.\nEski Minis i kabab donn sa Lasanble en klarifikasyon lo sa konsern ki en bout allowance bann etidyan ki reste Hostel i ganny donnen avek hostel?\nVi ki sa allowance ki donn etidyan Praslin ek La Digue pa ase, akoz paran pe vwar li tre difisil pour zot kapab soutenir sa bann kou adisyonel.\nEski Minis I kapab donn en garanti pour fer ogmant sa allowance pou soulaz soufrans sa bann paran, vi ki sa I en problem tre pertinan.\nThe National Assembly approves the amended Terms of Reference of the Committee on Government Assurances


Prezidan James Michel, ki osi prezidan Parti Lepep, in ouver 30yem Kongre Nasyonal Parti Lepep ozordi kot Sant Konferans Enternasyonal.\nKongre ti adopte plizyer rezolisyon, parmi zot en rezolisyon pour adopte azanda pour eleksyon Lasanble Nasyonal 2016 anmontan, e osi en lot pour pour eksprim konfyans total dan Prezidan James Michel.\nPrezidan in dir ki Parti Lepep in reste for e pare pour laviktwar dan sa prosen eleksyon Lasanble Nasyonal.\n“Wi, nou la – pli for, pli determinen ki zanmen. Nou la, e nou reste vizilan pou asire ki nou bann lakonplisman pa zanmen ganny detrwri. Nou la, pou tenir sa flanbo o, e pou transmet li avek zenerasyon ki pe swiv nou. Nou la, e ler nou get nou parkour, lakonplisman nou pei, nou slogan “Fearless in Dignity” i pli relevan ki zanmen. Akoz se nou ki’n anmenn dinyite pour pep Seselwa.,” Prezidan Michel in dir pandan son diskour klotir.\nMyse Michel in dir sa progre ek lakonplisman ki Parti Lepep in anmen pou lepep Seselwa i devret ganny proteze kont en kiltir laen ek divizyon.\n“Ozordi, nou kapab konstat avek bokou lafyerte nou lakonplisman. Tou sa lakonplisman, tou sa progre, se nou – e selman nou – SPUP/SPPF/Parti Lepep ki’n anmennen dan sa pei.Me, si nou pa fer atansyon, tousala i riske disparet. Tousala i riske disparet si nou les nou ganny anbete par bann fo promes. Si Seselwa i aksepte politik pil lo nou prosen e politik saboule. Si sa i arive, nou pou antre dan en letap fernwar, laenn ek divizyon. Si sa i arive, fini pour Sesel. Fini. Annou mazin byen kot nou anvi anmenn nou pei a-lavenir. Annou mazin byen ki kalite gouvernman nou anvi pour nou pei. Annou mazin byen ki kalite leritaz ek lavenir nou anvi lese pour nou zanfan.”\nPrezidan in dir ki Parti Lepep pou kontinyen diriz desten Sesel e kontinyen akonpli nou bann responsabilite lo nivo nasyonal, rezyonal e enternasyonal.\n“Dan sa konteks, Msye Ban Ki-Moon i’n rapel nou resaman ki Sesel i en model pour larezyon, en model pour lemonn. En model pour lademokrasi. En model pour bonn gouvernans. En model pour egalite ant zonm ek fanm. En model pour zesyon lanvironnman. Sa deklarasyon par Sekreter Zeneral Nasyon Zini i rann nou fyer. Nou pou kontinyen dan sa semen!” Prezidan in dir.


Reaksyon lo progranm ALAP dan lekol Bel Ombre par direktris Stella Nolin-«Sa nouvo progranm i en sours motivasyon pour nou lekol»\nSa nouvo linisyativ de la par seksyon pti lanfans ti ganny tre byen akeir par bann ansenyan sa nivo e osi direksyon nou lekol malgre bann dout ek lensertitid lo konmansman. Me sa leksitasyon pour konmans en lavantir dan en nouvo progranm, sirtou a en kalite tre eleve, ti en sours motivasyon pour nou lekol. E ozordi ki sa progranm in ariv lo nivo P2, in anmenn en sanzman remarkab dan kalite lansennyman ek laprantisaz. Bann nouvo lapros ek stil ki pe ganny servi, bann varyete aktivite ek kalite resours ki pe ganny itilize i karakteriz sa kalite lansennyman ki nou pe rode dan sa nouvo konteks ledikasyon.\nAvek sa nouvo defi pour enplimant en nouvo progranm, sipor pour ansenyan i en fakter tre esansyel ki pa merit ganny neglize. Dan staz pti lanfans, kordinatris i travay tre pros avek son bann ansenyan dan preparasyon leson, lesanz lide, e devlop resours pour asire ki ansenyan pa santi zot tousel pour dizer e enplimant sa progranm dan tou son totalite.\nKoman direktris lekol, mon’n osi demontre mon sipor e krwayans anver sa progranm. Par egzanp an donan konsey apre lobzervasyon leson oubyen an verifyan plan leson. Bann ansenyan in bezwen enpe sipor moral ek lankourazman tanzantan, sirtou letan zot rankontre difikilte. E i neseser felisit zot pour ranforsi zot moral kan i neseser. Sa i en pe kot mon rol i antre.\nOzordi, sa bann zanfan ki ti demare avek sa progranm pe al konplet sa nivo pti lanfans (P2) e nou vwar ki bokou lakonplisman in ganny fer atraver sa progranm. Par egzanp lamazorite zot i kapab lir e angaz zot dan bann diskisyon dan laklas. Sa i demontre klerman ki sa progranm in aport fri e merit ganny siporte e kontinyen dan lezot nivo.\nLekol Bel Ombre i profit sa lokazyon pour felisit sa tre bon linisyativ e tou bann ki pe travay dir e sers nouvo fason pour ki laprantisaz i vin pli efektiv.


Lapolis pe raporte ki swivan en rapor fer par en zenn fiy sorti dan distrik Be Lazare in raporte avek lapolis ki in temway en lensidan kot en zonm in sipoze ganny blese gravman Dimans le 7 Zilyet 2019. Touzour dapre sa fiy sa lensidan in sipoze ariv dan rezyon Roche Caiman e Stad Linite.\nAn rezilta sa rapor lapolis ti lans en loperasyon lo later e lo lanmer. Servis gard lakot e Lapolis Maritim ti osi pran par dan sa loperasyon pou esey etabli FE sa rapor.\nLapolis pe konfirmen ki ziska ozordi, napa okenn viktim oubyen okenn detay ki pou siport or etabli FE sa rapor.\nAnvi ki lapolis pe remarke ki I annan en logmantasyon dan bann ka kot manm piblik I absant zot lakour pou plizyer zour san averti manm zot fanmiy ou zanmi, alors lapolis pe lans en lapel ek tou manm piblik ki absant zot lakour pou silvouple averti zot pros lo zot deplasman.\nSi I annan okenn manm piblik ki kapab asiste avek sa rapor sa lensidan Dimans le 7 Zilyet 2019, silvouple pou pa ezite pou kontakte lapolis lo 4288000 ou 133. Tou lenformasyon pou ganny trete avek konfidansyalitte.


En gran lafoul krwayan i asiste lanmes louvertir Lannen Lafwa\nMonsenyer Wiehe pe adres kongregasyon pandan lanmes Zedi\nLannen Lafwa, deklare par Lepap Benoit XVI, i apartir le 11 Oktob 2012 ziska le 24 Novanm 2013, zour lafet Kris Rwa.\nKatolik sorti partou dan pei ti’n byen boner ranpli katedral zisteman pour manifeste zot lafwa. Sa lanmes ti prezide par Levek Denis Wiehe, asiste par bann lezot pret dyosez.\n«Lafwa, kisisa lafwa?» Monsenyer Wiehe ti demande o konmansman son lomeli.\n«Lafwa se fer konfyans Bon Dye. Met nou konfyans dan li e krwar dan li antyerman. Se sa ki tou kretyen pe ganny apele pour fer pandan sa Lannen Lafwa,» Monsenyer ti dir.\nI ti fer remarke ki Lannen lafwa in ouver en laport lo semen ver Kris, en laport kot nou menm nou bezwen swazir si nou pou rantre ou non.\n«I pa fasil pour konvertir e pas par laport lafwa. Laport pour lanmizman i gran e larz me laport ver konversyon i pti e etrwat,» Monsenyer ti dir.\n«Alors pandan sa lannen nou pe ganny apele pour fer en pli gran zefor personnel pour ranforsi nou lafwa pour ki nou kapab konn Bon Dye pli byen e konpran son lanmour,» Monsenyer in demann tou krwayan.\nMonsenyer i dir ki pandan sa lannen i pou en letan pour nou selebre grander nou lafwa me i pou osi en letan kot nou pe osi ganny apele pour revwar fason nou pe viv nou lafwa e konverti nou, renouvle sa lafwa ki nou annan e dekouver labote e boner viv avek Zezi Kri dan nou lavi e osi pour esey konpran nou lafwa dan en fason pli profon.\nMonsenyer Wiehe in dir ki pandan sa lannen pou annan plizyer aktivite dan dyosez e bann gran lafet parey Lafet Limakile Konsepsyon pou ganny selebre avek plis lanpler, konsekrasyon en nouvo legliz byento Anse Aux Pins pour en moman gran pelerinaz lafwa, lafet Sakre Ker, lafet La Vyerz Mari lannen prosenn La Digue, tousala pou bann lokazyon pour selebre bann gran manifestasyon lafwa.\nPandan Lannen Lafwa, legliz in osi etabli bann priyorite pastoral dan dyosez e sa i enkli promosyon e formasyon bann laik dan legliz e travay avek lafanmir.\nPandan sa lannen levek pe demann sak parwas, mouvman e kominote pour fer en progranm lo bann diferan aktivite ki zot kapab organize pour ki bann manm e kominote a kapab konpran pli byen zot lafwa.\nMonsenyer i dir ki legliz in fer bokou progre pandan bann lannen ki’n pase. Legliz in vin pli ouver e bann krwayan zot annan en lot mannyer selebre zot lafwa e i gou ler nou tou nou kapab sant ansanm bann sanson dan nou lalang Kreol, i ti fer resorti.\n«Nou tou nou bezwen fer bann partaz Levanzil dan nou kominote e mouvman e koz avek lezot dimoun lo Zezi Kri. Sa i ava en fason pour fer zot osi dekouver e viv zot lafwa pandan sa lannen spesyal.\n« Annou mars ansanm e atrap lanmen kanmarad pandan sa Lannen Lafwa. Zezi pe akonpanny nou,» Monsenyer i dir.